Iñaki Bilbaoren borroka babestu dute Gernika-Lumon

Askatasun Haizea herri ekimenak deituta, Iñaki Bilbao Goikoetxea Txikito euskal preso politikoari babesa adierazi zioten, zapatuan Gernika-Lumon. Gaur 19:30ean Bermeon batuko dira elkarretaratzean, eta zapatuan manifestazio nazionala egingo dute Bilbon; 18:30ean Moyua plazan jarri dute hitzordua.

Espetxeetan presoek bizi dituzten “muturreko baldintzak” salatzeko muturreko gose eta komunikazio greba abiarazi du Bilbaok, eta herritarrek euren elkartasuna adierazi zioten zapatuan Gernika-Lumon. “Preso politikoak herriarenak dira, dena ematen dute eta dena diegu zor, konpromisorik handiena hartu zuten eta orain ez ditugu bakarrik utziko. Gure babesa eta elkartasuna izango dute azken azkena etxean eta libre egon arte”, esan zuten.

Muturreko baldintza horiek “jasan ezinak” direla ere salatu zuten: “Muturreko baldintza horiek, estatuen aldetik, presoak militante eta pertsona moduan suntsitzea dute helburu. Baldintza jasan ezinetan bizi dira euskal preso politikoak. Krudeltasun hau bereziki ankerra izaten ari da Txikito preso politikoarekin. Izan ere, ezin dugu ahaztu, urterik gehien daraman euskal preso politikoa dela; 36 urtetik gora daramatza espetxealdi ezberdinetan. Isolamenduan, bisitetan kateatuta, inongo eskubiderik barik… Borrokarako eskubidea ere ez diote onartzen”. Gainera, Igor Gonzalez Sola presoaren heriotza ere gogoratu zuten, eta Euskal Herriko kartzela batean egon arren, “ez zuela jaso behar zuen mediku asistentziarik” adierazi zuten.

Hori horrela, Askatasun Haizea herri ekimenak presoen “izaera politikoa eta haien helburu politikoak” babesten duten ekimenetan parte hartuko duela jakinarazi zuen, eta, bereziki, Independentzia eta Sozialismoaren alde izango diren ekintzetan: “Hori da gure ustez, presoen alde egin dezakegun ekarpenik nagusiena”.


Ederra edo sublimea

Elurra, azkenean. Ederra edo sublimea? Ederra belardi gozo amaigabea da. Zeru beltzaren erdian uste gabeko tximista, aldiz, sublimea. Gau epeleko itsaso barea eta zeru izartsua ederra da. Itsasoko enbata bortitza sublimea.

Edmund Burkek azpimarratzen zuen Haynden musika edo Mozartenak ederrak direla. Ez dute minik edo beldurrik zabaltzen. Baina, ez du gogoa sakonki eraldatzen. Beethovenek, aldiz, iluntasuna, mina, argitasuna, eromena, tragedia, gatazka proposatzen digu. Sublimea da, bizi gogoa infinituaren atarira eramateko gaitasuna dauka.

Elurrak ohikoa dena sakonki eraldatu du. Pagozelai zeharkatzerakoan beldurraren muturra ageri da, Merced kalean isiltasun erabatekoa nagusitu da, zuriak lurperatu ditu kolore ilun eta arreak, gure baitara bildu gara, haurrek mundua aztoratu dute, denbora gelditu da.

Ez naiz garraiolaria, ez ditut abererik, ez naiz butanoaren banatzailea, etxe epel batean bizi naiz. Horregatik izan naiz elurtearen esperoan ederra eta sublimea lotu nahian.


Bi trenek autoa jo, eta zauririk gabe atera da gidaria

Autobus bat irauli, eta 360 graduko itzulia egin du Urkabustaizen; bost lagun zauritu dira, eta larri da haietako bat

Bi trenek autoa jo, ibilgailua erabat txikituta utzi, baina gidaria onik. Atzo gertatu zen, Ikaztegietan, Gipuzkoan. Gasteizko gidari bat, 32 urtekoa, onik atera zen ezbeharretik. Ikaztegietan, trenbidea igarotzeko autoentzako pasabide batean aurrera egin —gidariak esan du ez zuela ikusi seinalerik pasatzea debekatzen zuenik—, eta tren bat pasatzea tokatu zitzaion. Atzeko aldean jo eta itzuliak ematen hasi zen autoa. Gidariak ikusi zuen trenbidearen kontrako aldetik justu beste tren bat zetorrela; garaiz irtetea lortu zuen, beste trenak ere harrapatu egin baitzuen ibilgailua.

Araban ere beste ezbehar bat gertatu zen atzo errepidean. Bilbo eta Logroño (Espainia) arteko bidea egiten duen Alsa konpainiaren autobus batek istripua izan zuen AP-68 errepidean, Urkabustaiz parean. Bost pertsona zihoazen une hartan autobusean, eta zauriak egin zituzten; haien artean, autobusaren gidaria. Eusko Jaurlaritzako Segurtasun Sailak jakinarazi du goizean gertatu zela ezbeharra, 09:30ean. Irauli egin zen autobusa, eta 360 graduko bira bat egin zuen. Bidea itxita eduki zuten, zaurituak artatzeko. Haietako bat larri zegoela eta, Gurutzetako erietxera eraman zutela jakinarazi dute larrialdi zerbitzuek. Gainerakoak Txagorritxura eraman zituzten, Gasteizera.

Lodosan gizon bat hil da

Traktorearekin istripua izan zuen atzo Lodosako (Nafarroa) gizonezko batek, eta bertan hil zen. 60 urte zituen. Laborantzako lanak egiten ari zela, irauli egin zen traktorea. 17:20 aldera gertatu zen istripua. Lekura joan ziren larrialdi zerbitzuak, talde medikoa eta suhiltzaileak, baina ezin izan zuten beste ezer egin.

Nafarroan bertan, larri zauritu zen beste motor gidari bat atzo. PA-31 errepidean, Galar aldean, auto bat jo zuen. 12:20 aldean elkar jo zuten ibilgailuek. Motorraren gidariak 50 urte ditu, eta Berriozarkoa da. Iruñeko ospitale gunera eraman zuten. Autoaren gidaria onik da.


Perkusio tailerra antolatu du Sopelako Gazte Informazio Bulegoak

Sopelako Gazte Informazio Bulegoak azaroan zehar burutuko den perkusio ikastaroa antolatu du. Oinarrizko ikastaro horrek perkusioarekin lehenengo kontaktua edukitzeko aukera emango du: pultsua, erritmoa, taldea eta perkusio motak aztertuko dituzte, besteak beste. Hainbat perkusio tresnaren bidez, munduko erritmo desberdinak joko dituzte eta horiek menpean hartzeko funtsezko teknikak erakutsiko dituzte. Klaseak azaroaren 2, 4, 9, 11, 16, 18, 23 eta 25ean izango dira, hau da, astearte eta ostegunetan 18:00etatik 20:00etara. Ikastaroaren prezioa 20 eurokoa izango da eta 15 pertsonentzako plaza egongo dira. Sopelan erroldatutako gazteek izango dute lehentasuna. Izena emateko epea urriaren 22ra arte egongo da zabalik. Argibide gehiagorako 944 065 505 zenbakian edota Gazte Informazio Bulegoan (Mendieta 11, Kurtzio kultur etxea). Argazkian, gazte batzuk djembea jotzen / cc-by egizu.


Nafarroa Oinezek eta Iruñeko Planetarioak etxeko txikientzat pelikula bat sortuko dute euskaraz

Euskal mitologia eta zientzia uztartuko dituen marrazki bizidunen ipuina izanen da eta Nafarroa Oinezen harira udazkenean estreinatuko da

Ipuinaren izenburua “Non dago Eguzkilorea?” da eta Planetarioko kupularako Ikusentzunezko produkzioa (irudi digitaleko fulldome sistema) izanen da. Pelikularen gidoia eskuaraz propio sortu da eta etxeko txikientzat pentsatuta dago; era berean, datorren ikasturte hasieran Izar-eskolan ikusi ahalko dugu, planetarioko hezkuntza-programaren baitan. Marrazki bizidunez egindako ipuinean Eguzkilore bat galdu da Baztanen, eta bilaketa horretan, izarrak, ilargia eta konstelazioak ezagutzeko parada izanen dugu euskal mitologiako pertsonaia batzuekin batera.

Etxeko ahotsak

Pasa berri den asteazkenean marrazki bizidunen ahotsak grabatu ditugu, eta horretarako etxeko ahots ezagunen partaidetza eduki dugu. Xorroxin Irratiko Fernando Anbustegi eta Nerea Altzuri, Kaskezur taldeko Ion Mindegia, EITBko Marijo Garmendia eta azkenik, Elizondoko Abesbatza Txikiko haurrak, Maki eta Kristina Urtasun ahizpen gidaritzapean: Enaitz Goñi, Eneko Iribarren, Onintza Gorosabel, Urko Jubera, Mikele Jubera, Iraide Iturregi, Irati Viguria, Olaia Urrutia, Maialen Migeltorena, Naxara Aleman, Izaro Dendarieta, Paula Gonzalez, Alba Azcarraga eta Joanes Altxu. Gainera, pelikula Baztanen girotuta egonen denez, planetarioko produkzio taldea bailaran izan da lokalizazioak bilatzen; Baztan Ikastolan, Erlategiko Iturrian, Legateko basoetan, Istarbey landetxean eta Elizondoko Muniartea zubian barna ibili dira, bertzeak bertze.

Norena da Eguzkilorea? Non dago Eguzkilorea? Erantzuna datorren udazkenean izanen duzue. Beheitian ikusgai, Mikel Biguria eta Kandi Fernandezen estudioan egindako ahotsen grabaketako une batzuk eta pelikularen aurrerapen bideoa


Aloñak eta Trintxerpek husna berdindu dute, aukera gabeko partidu aspergarri baten

Ikuslea aspertu egin da gaur Azkoagainen. Aireko jokoa izan da nagusi, baloia lurrera jaisten zenean jokoan jarraikortasunik ez eta oso aukera gutxi. Beraz, husnako berdinketa emaitza justua izan da.

Ez da irabazi, baina ezta galdu ere: "Irabazi ezin denean atea hutsean mantendu eta partidua ez galtzea garrantzitsua da", adierazi du Aitor Orueta etxekoen entrenatzaileak. Jokorik ez denean estrategia jokaldiek berebiziko garrantzia hartzen dute baina halakoetan ere Aloñak ez du arrisku handirik sortu. Salbuespena izan da bigarren zatiko lehen minutuetan Roberto Idigorasek gora bidali duen burukada. Horrez gain, partiduko aukera garbienak Trintxerpek izan ditu: bigarren zatiaren amaiera aldean, defentsa baten jokaldi paregabe baten ostean ate aurrean bakarrik geratu da kanpokoen aurrelaria. Oñatiarren zorionerako, kanpora bidali du baloia.


Ume dantzarien Euskal Jaia ospatuko dute domekan

Ume dantzariek Elorrio beteko dute domekan, urtero antolatzen den Euskal Jaia ospatzeko. Elorrioko eta inguruko herrietatik etorritako 230 bat umek parte hartuko dute ekitaldian, Besaide dantza taldeko kideek azaldu dutenez.

Goizeko 11:00etan batuko dira dantzariak, plazan, eta 12:00etan kalejirak egingo dituzte taldeka, bakoitzak bere aldetik. 13:30ean bazkaltzeko ordua helduko zaie, eta, ohiturari eutsita, elorriarrek euren etxeetara gonbidatuko dituzte kanpotik datozen umeak. Besaidekoek esan dute jendea ezagutzeko eta lagunak egiteko esperientzia ona dela umeentzat.

Arratsaldean, alardea

Bazkalostean, 16:30 bueltan, plazan batuko dira berriro. Arratsaldeko 17:00etan izango da eguneko hitzordu esanguratsuenetakoa: alarde nagusia. Euskal Jaian parte hartuko duten ume guztiek batera egingo dute dantzan.


Ia 600 azkoitiarrek eman dute izena Euskaraldian

Gaur, urriak 29, 591 azkoitiar daude izena emanda Euskaraldia ariketa sozialean parte hartzeko.

Euskara sustatzeko ariketa sozial honetan izena eman nahi dutenek izenematea.euskaraldia.eus webgunean egin dezakete. Ahobizi edo Belarriprest izan nahi duten erabaki, eta datu batzuk bete behar dira. Interneteko aukeraz gain, herriko hainbat tokitan kutxak jarri dira. Hauek dira Euskaraldian izena emateko herriko guneak:

- Elkargunea

- Liburutegia

- Anbulatorioa

- Floreaga ikastetxea

- Xabier Munibe ikastola

- Izarraitz lanbide heziketa

- Azkoitia BHI

- Anaitasuna futbol taldea (Txerloia eta San Juan zelaiak)

- Azkoitiko AEK

- Musika eskola

- Udala

- Plaza Ondo jubilatuen elkartea

- San Jose egoitza

Aukeratu rola eta eman izena!


Bidezko Merkataritza dendak bihar itxiko ditu ateak

Urtero bezala, Bidezko Merkataritza sustatzeko denda jarri dute Torre Zuri erakustokian, Parrokiko misio taldeko hamar bat boluntariok, Udalaren laguntzarekin. Bertan, herrialde ezberdinetako produktuak daude salgai. Hamar egunez zabaldu dute, eta bihar itxiko dituzte dendako ateak. Antolatzaileak gustura daude azokak izan duen harrerarekin: "Jende dexente etorri da; asko ikustera eta beste batzuk erostera", adierazi du antolatzaileetako batek.

Hainbat herrialdetako produktuak biltzen dituzte; gehien bat, Hegoamerikakoa eta Afrikakoa dute. Janariaz gain, arropak eta kremak ere badaude, besteak beste. Jendeak gehien erosi dituen produktuak, batez ere, kafea, arroza, eskuetako kremak eta gailetak izan direla azaldu digute.

Ekarritako prezioan saltzen dituzte, bitartekaritza kosturik gabe, eta bildutako dirua Manos Unidasi emango diote, misioetara bidaltzeko: Haitira, Beninera eta Nepalera, besteak beste.

Esan bezala, bihar, hilak 12, denda irekita izango da, 10:30etik 13:00etara.


Eh Bilduren batzarra, ostiralean

Amasa-Villabonako EH Bilduko kideek prentsa ohar bidez jakinarazi dutenez, herri-batzarra egingo dute urtarrilaren 17an, 19:00etan hasita, udaletxeko areto nagusian:

"Amasa-Villabonako EH Bilduk herri batzarra antolatu du: Urtarrilak 17, ostirala, 19:00etan udaletxeko areto nagusian.

Nerea Kortajarena EAEko legebiltzarkidea izango da gonbidatua eta berak gidatuko du batzarra.

Batzar honetako lehen puntuan, EH Bilduk egiten duen egoera politikoaren irakurketa orokorra elkarbanatuko da. Nazioarteko, espainiar zein frantziar estatuetako eta Euskal Herriko egoeraren inguruko hausnarketa partekatzeaz gain, EH Bilduk azken hilabeteetan hartu dituen erabaki nagusien inguruko azalpenak ere emango dira.

Bigarren puntuan, datozen hilabeteetan EH Bilduk garatuko duen ekintza politikoaren ildo nagusiak azalduko dira. Parte hartzen dugun erakunde publiko guztietan (Madrilgo kongresuan, EAE eta Nafarroako legebiltzarretan, herrialdeetako Batzar Nagusietan eta udaletan) EH Bilduk garatuko dituen ekintza politiko nagusien inguruko eztabaida eta gogoeta partekatu bat egitea izango da helburua.

Azkenik, Amasa-Villabonako Udal gobernuko ordezkariek erabaki proposamen berezia aurkeztuko dute eta bertan erabakiko da proposamena onartuko den edo ez. Gure herriaren etorkizunerako estrategikoa izango den inbertsio garrantzitsua jarriko da mahai gainean.

Amasa-Villabonako EH Bildutik batzar honetan parte hartzeko deia luzatu nahi diogu gure oinarri sozial osoari eta baita interesa izan dezaketen herritar guztiei ere".


Udaberria

Urteko egun berezienetakoa da hau. Egunak eta gauak berdin diraute mundu osoan gutxi-asko, eta latinezko aequus nox edo «gau berdin» izenetik ekinozioa dugu. Martxoko ekinozioa, udaberrikoa, iparraldeko hemisferioan eta udazkenekoa hegoaldean. Eguraldia epeltzen eta egunak luzatzen doazkigu guri, eta Ekuadorretik Antartikara horren aurkako gertatzen da. Goizaldeko bostak pasatxoan izan da ekinozioa, azken 120 urteotako goiztiarrena, martxoaren 21a baino 20 ordu lehenago.

Berpizkunde-data bereziak dira. Loretan dira zelaiak, laster lehertuko dira Kantaurialdeko pagadiak eta egun batzuk beranduxeago Urbasa eta Iratikoak. Haziak ereiteko ohitura Europako hainbat lekutan izan da. Mundu zabalean, holi ospakizuna dute hinduek heldu den astean. Yucatan penintsulako maiek Chichen Itza eraiki zutenean, urtean birritan, ekinozioetan, Kukulcan jainkoaren sinbolo den suge-eskailera bat islatzeko moduan egin zuten, eguzkiak eraikinean sortzen duen gerizpearekin. Stonehenge-n ere bi harrien erditik sortzen da eguzkia gaur-biharretan.

Eurasiako eremu handi baten berriz, Newroz (hainbat aldaera fonetikorekin) ospatzen dute, Asia Erdialdetik Balkanetaraino. Zoroastrismoan dauka jatorria, eta sua du berpizkundearen sinbolo nagusi. Berlinen ospatu nuen lehen aldiz aspaldi, hango lagun kurduekin, artean Kurdistanen debekatuta zegoela. Handik urte batzuetara milioi bat lagun biltzen zituen jaialdi erraldoian izan nintzen; poliziaren kontrolek ezin zuten eragotzi jendetza Diyarbakirgo zelaietara iristea. «Ez digute inoiz ezer eman, daukaguna sufrimendu handiaren ondorioz lortu dugu».

Ospakizunarekin baino gehiago, izan ere, errepresioarekin eta sarraskiekin lotu behar izan dute kurduek Newroz. Martxoaren 11n bete ziren 28 urte Saddam Husseinen hegazkinek Halabjaren aurkako eraso kimikotik. 90eko hamarkadan Turkiako kurduek jasan zituzten sarraskiak martxoan, milaka herritatik egotzi eta etxeak erretzen zizkieten artean. Hurrengo hamarkadan, mende berrian, Turkiako estatuak ukabila pixka bat ireki behar izan zuen Europako presioen pean, baina Sirian izan zen orduan sarraskia, 2004an, Qamixlo hirian eta futbola aitzakia. Irakeko kurduek beren burua gobernatzen zutela ospatu zuten Siriakoek. Deir Ez-Zur-etik etorritako arabiarrek Saddam Husseinen izena oihukatu zuten, eta Al Assaden armadaren errepresioak dozenaka gorpu utzi zituen. Alawita zein sunita, arabiar nortasunak indar handiagoa zuen kurduen ukazioaren aurrean.

Egunotan berriz ere bat etorri dira Damasko eta oposizioa, aspaldiko partez. Kurduen aurka, noski. «Rojava eta Ipar Siriako» federalismoaren aldarrikapena egin zuten ostegunean, Siriako kurduek ez eze, eskualdean bizi diren arabiar, asiriar kristau, armeniar, txetxeniar eta beste hainbat herritako ordezkariek. Egun berean John Kerry Estatu Batuetako Estatu idazkariak Estatu Islamikoak genozidioa egin zuela salatu zuen, besteak beste kristauen, kurdu jazidien eta musulman xiiten aurka. Baina Washingtonek ere ez zuen onartu kurduen aldarrikapena, jakin arren YPG/J milizia horiek izan zirela, besteak beste, 2014ko abuztuan oldarraldian korridore segurua ireki zietenak jazidiei Siriatik Irakeko Sinjarrera iritsita. Handik gutxira jihadistek Kobaneko setioari ekin zietenean estutuz joan zen Estatu Batuen eta kurduen arteko kolaborazioa, Turkia erabat amorrarazi arren.

Horrek guztiak, baina, ez die onarpen txikienik ekarri. Genevako elkarrizketetan egoten ere ez diete utzi, egun Siriako lekurik libre eta itxaropentsua kontrolatzen dutela jakin arren. Sektarismoaren gainetik herrien, hizkuntzen eta erlijioen lankidetza sustatzen duen sistema erradikalki demokratikoa eratu dute, arreta berezia ematen emakumea ahalduntzeari.

Baina horiek dira nazioarteko diplomaziaren miseriak eta hipokrisiak. Gerra konpondu nahi duten elkarrizketatik kanpo utzi, orain arteko konponbide onena eman duena. Egia da honezkero ezer gutxik harritzen gaituela. Jazidiek genozidioa sufritu dutela salatuta ere, hondamendi horri ihes egitea lortu duten begi urdin handidun umeak Idomeniko mugan daude, atzean etxerik ez eta aurrean humanismoaren aztarnarik gelditzen ez zaion Europa. Alberto Sicilia kazetariak ostiralean idatzi bezala: «Pentsa EBk Turkiara itzuliko dituen siriar kurdu guztiak. Erdoganek ederto tratatuko ditu. A ze lotsa hau guztia».


Nafar doinu ausartak

Piano eta saxo doinuek eman zioten hasiera atzo IV. Musika Asteari.

Ana B. Garcia pianoan eta Josetxo Goi-Aribe saxoan Eunate XXI emanaldia eskaini zuten Manuel Lekuona Kultur etxeko aretoan.

Pirinioetako sartaldean mendez mende eta ahoz aho transmititu diren hainbat doinu moldatuz gozatu zuten entzuleek. Melodia atonalek, armonia jokoek, etab. abesti tradizional horiei gaur egungo musika mugimenduen kutsua eman eta entzuleen harridura sortu zuten.

Kontzertu amaieran ederki eskertu zuten musikari bikotearen lana.

Igandera arte

Esan bezala, musika astea hasi besterik ez da egin. Gaur 20:00etatik aurrera, 'X una causa justa' diskaren doinuez osatutako kontzertua eskainiko du Serafin Zubiri abeslari nafarrak.

Bihar, berriz, Sasibil elkarte lirikoaren eskutik 'Portuko tabernaria' zarzuelaz gozatu ahalko dute Manuel Lekuonara hurbiltzen direnek.

Asteari amaiera emateko, igandean, 12:30etik aurrera, 'Plazandere' emanaldia eskainiko du Amaren Alabak taldeak. Zuberoako poeten hitzak eta bertako doinuak ekarriko dituzte. Emanaldi hau doakoa izango da, baina gaur eta biharko saioetarako sarrera behar da.


Eguena eta domeka artean jokatuko da Arrasate Hiria xake torneoa

Arrasate-San Andres Xake Elkartearen egoitzan izango da txapelketa. Irabazleak 600 euro eta garaikurra jasoko ditu.

Txapelketa garrantzitsua da Arrasatekoa, goi mailakoa. Aukera paregabea, lehen mailako xake jokalariak ikusi eta beraiengandik ikasteko. Azken hiru urteetan Alejandro Francok lortu du garaipena.


Hainbat gudariren gorpuzkiak lurpetik atera dituzte Etxebarrian

Ahaztuen Oroimena. Markinaldeko Frentea 1936 tokiko-elkartearen laguntzaz egin dute. Aurten Euskadin hobitik ateratzen dituzten laugarren gorpuzkiak dira.

Gerra Zibilean borrokatu ziren hainbat gudariren gorpuzkiak hobitik atera ditu Etxebarrian (Bizkaia) larunbat honetan Pako Etxeberriak zuzendutako Aranzadi Elkarteko teknikari-talde batek. Dirudienez, Eusko Gudarostea taldeko kideak ziren.

Ahaztuen Oroimena. Markinaldeko Frentea 1936 tokiko-elkartearen laguntzaz egin dute, elkarte horrek ikerketa sustatu baitu. Aurten Euskadin hobitik ateratzen dituzten laugarren gorpuzkiak dira.

Gorpuzkiak joan den urtarrilean aurkitu zituzten, sastrakak garbitzeko eta euskal armadak 1936. urtean egindako Zelaietaburu trintxera berreskuratzeko Ahaztuen Oroimena taldeko kideek egindako lanetan, hain zuzen ere.

Lan horien ondorioz, gerrarekin lotutako metal-material ugari aurkitu dute, baita gorpuzkiak ere, hala nola, hortz-protesiak eta kubitu zati bat.

Urkarregiko inguruetan azken urteetan egindako ikerketek ziotenez, bertan hiru gudari zeuden lurperatuta, atxilotu ostean, handik gertu fusilatu baitzituzten.

Mola jeneralak abiatutako erasoaldi frankistaren hasieran, Gipuzkoa eta Bizkaia artean ('Markinako sektorean' deiturikoan), borrokaldi handiak bizi ziren 1937ko apirilaren 19ko astean.

Hilobiak aurkitzeko eta ikertzeko plangintzaren barruan koka dezakegu gaurkoa. Eusko Jaurlaritzako zenbait ordezkari izan dira bertan, hala nola, Josu Erkoreka bozeramailea, Biktimen eta Giza Eskubideen zuzendari Monika Hernando eta Julen Arzuaga EH Bilduko legebiltzarkidea.


Maddalen Iriartek ez ditu aurkeztuko ETB1eko albistegiak

Azken lau urteotan 'Gaur Egun' berri saioa aurkeztu du, ETB2ra pasatu den Asier Odriozolarekin batera.


Elkarte kulturalei deia astelehenean egingo den bilerara

Aurten ere Euskal Jaiak antolatuko dira Hernanin, eta prestaketa lanetan hasteko, astelehenean bilera antolatu dute. Herriko elkarte kultural guztiak gonbidatuta daudela jakinarazi dute. Bilera 18:30etan izango da Biterin.


Lehen egunetik, sua

Tinkoff desagertu dela baliatuta, talde ugarik fitxaketa garrantzitsuak egin dituzte; Peter Sagan Boran ariko da, eta Roman Kreuziger, Orican

Abuztuaren lehena iritsi eta merkatua irekitzearekin bat, mugimendurik ez zen falta izan atzo txirrindularien joan-etorrian. Fitxaketarik esanguratsuenak Bora taldeak baieztatu zituen; besteak beste, Tinkoff desagertu izana baliatu dute, handik fitxatu baitituzte kalitate handiko zenbait ziklista. Peter Sagan, esaterako, Alemaniako taldean ariko da datozen hiru denboraldietan. Sagan munduko errepideko txapelduna da (2015), eta haren ekarpenak indarra emango dio Borari. Hala, World Tourreko partaide bihur daiteke, eta horrek eskubidea emango lioke lasterketa handienetan parte hartzeko.

Oraindik ere gaztea izan arren, 26 urte besterik ez baitu, txirrindulari bikaina da eslovakiarra. Frantziako Tourrean baditu zazpi etapa garaipen, bost maillot berde ere bai, eta aurten lehiakorrenaren saria eman diote. Zenbakien gainetik, ordea, ikuskizuna ematen duen kirolari bat da. Babak eltzetik ateratzen dakiena. «Guretzat, ohorea da Sagan fitxatzea. Munduko onenetakoa da, eta talde sendoa egingo diogu», esan zuen Willi Bruckbauer Borako zuzendariak.

Sagan ez da bakarrik iritsiko talde berrira. Konfiantzazko hainbat lagun izango ditu ondoan: Maciej Bodnar, Michael, Erik Kolar eta Juraj Sagan anaia. Zurrumurruen arabera, baliteke Rafal Majkak, Tony Martinek eta Leopoldo Konigek ere bide bera hartzea. Horien guztien agintean, berriz, Patxi Vila egongo da, hark ere Tinkoff utzi eta Boran lan egingo baitu aurrerantzean. Pausoz pauso, haziz joan eta handien pare jartzea du helburu Alemaniako taldeak.

Hesjedalen erretiroa

Tinkoff desagertu izanak eragin dion beste txirrindularia Roman Kreuziger da, eta Oricako elastikoa jantziko du gutxienez hurrengo bi urteetan. 30 urte ditu Kreuzigerrek, eta 2013az geroztik Tinkoffen aritu da —ondo, gainera—, baina halabeharrak beste bide batera eraman du. Alberto Contadorrek ere ezin jarraituko du Tinkoffen, eta litekeena da Trekera joatea. Oraindik ez dute ezer baieztatu. Nicolas Roche, bestalde, BMC taldean ariko da, Sky utzita. Astanak, berriz, lau fitxaketa iragarri ditu: Michael Valgren, Oscar Gatto, Jesper Hansen eta Moreno Moser.

Ryder Hesjedalek, berriz, jakinarazi zuen denboraldia amaitutakoan erretiroa hartuko duela, 35 urterekin. Profesionaletako ibilbidea 1999an abiatu zuen, eta, hamabost denboraldiz, maila onean aritu da bizikleta gainean. Hesjedalek urtebeterako lan hitzarmena sinatu zuen iaz Trekekin, eta ez du luzatu nahi izan. «Erabaki zaila izan da, baina onena egin dut. Bizitzaren beste alderdi bat gozatu nahi dut».


Caleb Ewan izan da bizkorrena bihurgune artean

Australiarrak esprintean irabazi du Giroko 7. etapa

Lasaitua hartu du gaur Caleb Ewanek (Orica) Alberobellon. Giroko esprinter handien artean etapa garaipenik lortu gabe zegoen bakarra zen, eta gaur ere ozta-ozta lortu du, helmuga hamar metro aurrerako balego Fernando Gaviriak (Quick) pasako zukeelako. Baina ez zeuden, eta australiarrak irabazi du etapa trebeena izan delako azken metroetan. Etaparen amaiera bihurgunez josita zegoen eta esprinterrek bakarka osatu dute azken kilometroa. Ewan irten da aurretik azken bihurgunetik eta horri esker irabazi du. Bigarren Gaviria izan da, Sam Bennett (Sky) hirugarren eta Andre Greipel (Lotto) laugarren.

Sailkapen nagusian ez da aldaketarik egon, eta Bob Jungelsek (Quick) jarraitzen du buruan.


Irudietan, euskal ikurren aldeko eguna Azkoitian

Larunbatean ospatu zuten azkoitiarrek euskal ikurren aldeko eguna.


Oñatiarrak garaile… soraluzetarren baimenarekin

Aurrerantzean, Oñatiko gaztetxekoek aparkalekua gordeta izango dute mundu osoan ezaguna den Soraluzeko zubian. Desafioa bota zioten elkarri Soraluze eta Oñatiko gaztetxeek, eta egun osoko "norgehiagokaren" ostean, oñatiarrek erdietsi zuten garaipena, Plazentziako aparkaleku preziatua eskuratuz. "Laga egin diegulako, baina, kanpokoak

Usakon uda osoan partzela edo Plazentziako zubian aparkalekua. Horixe jarri zuten jokoan Soraluze eta Oñatiko gaztetxekoek lehen aldiz egin duten desafioan. Eta egun osoan hainbat frogatan lehiatu ostean, emaitza oñatiarren aldekoa izan zen. Eta txantxikuarrendako izango da munduan aparkalekua duen zubi bakarrenetarikoan aparkatzeko lekua.

Horixe emaitza. Bidean landutakoa baina, desafioa baino gehiago zen, gaztetxeko kideen kalejirako pankartak erakusten duen moduan: jai parte-hartzaile eta herrikoiak bultzatzea.

Eta lortu ere lortu zuten helburua. Horren erakusle, adibidez, sokatiran entzuten ziren plazentziarren barre eta animo ahotsak gazteendako. Lehenengo desafioa bota eta arrakastaz gauzatu dute. Izango ote da bueltarik Oñatin?


Ford Mugarrik igoera faseko lehen partidua irabazi du

Ford Mugarrik kategoriaz igotzeko lehen pausoa eman zuen atzo, egubakoitza, Santoñan, Madrilgo Virgen Europaren kontra 29-26 irabazi ostean. Tentsio handiko partidua izan zen, ustez, faseko kontrario makalenaren kontrakoa, eta lehenengo minutuetan atzetik joan baziren ere, atsedenaldira markagailuan aurretik erretiratu ziren. Bigarren zatian Arrasatekoek ezin izan zuten aldea nahi beste handitu, eta ondo sufritutako minutuak izan ziren. Ford Mugarrik, baina, lehenengo puntuak batu zituen. Gaur, 16:30ean Pontevedra izango dute aurrean.

Zalantza barik, egubakoitzeko garaipeneko puntuak baliotsuak baziren ere, ezin ukatu lehenengo urduritasunak alboratzeko garaipen ezin garrantzitsuagoa izan zela. Bestalde, Santoñako zaleek giro ederra jarri zuten harmailetan, etxeko taldea Pontevedraren kontrako partiduan animatzeko. Domekan (12:30) giro hori izango dute Arrasatekoek kontran. Lehenago, baina, gaurko partidua jokatu behar.

Oraingoz, horrela dago igoera fasea:

1.- Santoña (2 puntu + 5).

2.- Ford Mugarri Arrasate (2 puntu + 3).

3.- Madrilgo Virgen Europa (0 puntu -3)

4.- Pontevedra (0 puntu -5).


Kristauek gurutze-bidea ospatu dute Mondragoen

Fededunek goizeko 8etan hasi dituzte Ostiral Santuko opakizunak. Portaloian elkartu eta Santa Barbarako Goikobalu zelaigunean bukatu dute gurutze-bidea.

Ibilbidean zehar, guztira, 14 geldialdi egin dituzte eta geldialdi bakoitzean Jesukristok bere gurutzefikapena baino lehen egindako etapen pasarteak irakurri dituzte.

Ostiral Santu betea

Goizekoa ez da gaur Arrasaten egingo den ospakizun bakarra, izan ere, Uribarriko eliztarrek 11etan egingo dute euren Gurutze Bidea. Arratsaldean herriko lau elizatan ere meza egingo dute: San Juanen, Concepcionistasen, San Andresen eta Santa Teresan.


Udal ordezkarien bisita Iturbide egoitzara

Gaur –astelehena– goizean, Arrasateko alkate Maria Ubarretxenak eta Juanra Mendieta eta Amaia Azpiazu zinegotziek bisita egin dute Iturbide egoitzara, 90 urtetik gorakoak eta Abaroako bazkide direnak omentzeko: Elias Uribarren, Luis Lopez de Aretxaga, Milagros Heriz, Pedro Gonzalez eta Adela Gallardo.


Nafarroako Udal Maparen erreforma onartu du Nafarroako Parlamentuak

Aldeko 26 botorekin eta kontrako 24 botorekin onartu dute erreforma. Horren arabera, 12 eskualdetan banatua gelditu da Nafarroa. Ttipi-Ttaparen eremuari dagokionez, Baztan, Bertizarana, Bortziriak, Malerreka, Urdazubi eta Zugarramurdi Bidasoa eskualdearen barne geldituko dira eta Arano, Areso, Leitza eta Goizueta Larraun-Leitzaldea eskualdearen baitan.

Duela hiru urte hasi ziren Tokiko Administrazioaren Erreformarako Legearekin bueltaka, eta azken orduko aldaketa batzuekin, Parlamentuak ortzeguneko saioan onartu du Udal Maparen erreforma. Azken momentura arte, Orain Bai taldearen aldetik zalantza izan da erreforma aitzinera aterako zen ala ez, baina azkenean, Geroa Bai, EH Bildu eta Ezkerra alderdietako ordezkariek bezala, Orain Baiko parlamentariek ere babesa eman diote erreformari. UPN, PSN eta PPk, iragarri bezala, ezezkoa bozkatu dute.

Ttipi-Ttaparen eremuaren kasuan, Baztan, Bertizarana, Bortziriak, Malerreka, Urdazubi eta Zugarramurdiko 21 udalerrietako 22.355 biztanleek Bidasoa eskualdea osatuko dute, eta Arano, Areso, Leitza eta Goizuetakoak Larraun-Leitzaldearen baitan egonen dira. Azken eskualde horretan, guztira hamar herri dira eta 8.569 biztanle.


Argiztapenean hobekuntzak egiteko mailegua eskatzea onartu zuen atzo Udal plenoak


Nepalgo 3.087 ume aztertu eta tratatu ditu Ear Carek, Samsararen laguntzarekin

Katmanduko Lalitpur barrutian 3.087 ume aztertu eta tratatu ditu Ear Care Nepal erakundeak Samsara elkartearen laguntzarekin. Guztira 24 ebakuntza egin dituzte. “Duela hilabete batzuk hasi genuen proiektua da, eta amaitzea lortu dugu”, dio Bea de Francisco Samsara Nepal elkarteko presidenteak: “Une honetan egoera zaila da Nepalen. Gure ospitaleko solairua erabat itxita dago Ear Care Nepal eta Samsara kasuetarako, eta Covideko gaixoentzat baino ez dago irekita”.

Gaur egun Samsara elkartearen jarduera geldirik dago Nepalen, “horregatik, ikusgarritasuna eman nahi diogu emakume talde horri, hain une zailetan haizearen eta marearen aurka borrokatzen jarraitzen dutelako”, dio Beak. Proiektu hau Galdakaoko Udalak diruz lagundu du.

Argazkia: Ear Care Nepal/Samsara Nepal

Argazkia: Ear Care Nepal/Samsara Nepal


Plaza dantzak egingo dituzte frontoian, domeka arratsaldean

ISPASTER // Euskal dantzak, pasodobleak, jotak, tangoak, txotisak…, askotariko plaza dantzak dantzatzeko aukera egongo da frontoian, domekan, 18:30etik aurrera. EinGO Kantan eta Dantzan taldeak formatu berria dakar oraingoan, eta Kepa Galletebeitia eta Ander Gorostiaga ariko dira dantzak erakusten.


Errespetua sortu du

Irujo kalera bidalita, lau t'erdiko txapelketa hankaz gora jartzeko aukera dauka, gaur, Ezkurdiak, Labriten

Olaizola II.a, Martinez de Irujo eta Bengoetxea VI.a. Lau t'erdiko txapelketa hasi zenetik zale gehien-gehienek hiru pilotari horiek ziur kokatu zituzten finalerdietan. Laugarrenarekin zuten zalantza handiagoa: Xala, Barriola, Titin III.a, Arretxe II.a, Retegi Bi, Idoate bera... Usteak horiek ziren, eta Irujoren garaipen bakarra falta da bete-betean asmatzeko. Iruñeko Labriten jokatuko du gaur Iberoko aurrelariak, Joseba Ezkurdia lagun handiaren aurka. Irabaziz gero, Bengoetxea VI.aren aurka finalerdietan; eta, galduz gero, kalera. Arrisku biziko partida dauka gaur nafarrak.

Eta ez da joango lasai-lasai, Ezkurdiak errespetua sortu duelako aurkarien artean. Behe-behetik ekin zion txapelketari. Hain behetik, galdu egin zuen Mendizabal III.aren aurkako atariko partida. Baina Gonzalezen azken orduko lesioari esker, Aspek Arbizukoa sartu zuen txapelketan. Eta zozketak egin zuen gainerakoa. Zer izango eta, atarikoan berez bidean utzi zuen aurkari berbera egokitu lehen partidarako. Mendizabal III.a zen faboritoa aurrera egiteko, baina orduantxe hasi zuen erakustaldia Ezkurdiak. 22-6. Ezustean, aurrera.

Retegi Bi menderatu zuen gero, Tolosako Beotibarren, 22-15, eta gozatuz ekin zion final-laurdenetako ligaxkari, Xalari 22-19 irabazita. Bi erraldoiak egokitu zitzaizkion multzo berean, Olaizola II.a eta Irujo bera. Goizuetarra ederki estutu zuen astelehenean (22-18), eta Irujorekin antzeko zerbait egiteko helburu argiarekin azalduko da gaur Labritera. Galtzeko gutxi dauka Arbizuko aurrelariak, eta lehen tantoetan aurkaria urdurituta lan erdiak eginda edukiko ditu. Irujo izan du eta du maisu handi nafarrak, baina orain arte ikasitakoaren erakustaldia emateko erronka izango du gaur.

Martinez de Irujo, faborito argi

Normala den bezala, dirua nabarmen aterako da Iberokoaren alde, 100 30i. Baina astelehenean ere hala irten zen, eta partida handia jokatu zuen gero Ezkurdiak. Errestoan egin zuen herren, eraman beharreko sakeren bat edo beste eraman ezinik utzita. Eta aro hori findu beharrean izango da gaur, saketik min handia egin zalea delako Irujo. Hori bai, asteazkenean, pilotak aukeratzeko saioan, takorik ere ez zuen eskuin eskuan, eta ikusi egin beharko da zer moduz daukan mindutako hatza. Olaizola II.a eta Xalaren aurka buruari erasan zion gehien lesio horrek, gehienean beldurrez astindu zuelako pilota.

Gaurko irabazlea Bengoetxea VI.aren aurka finalerdietan, eta biharko Saralegi-Idoate partidako irabazlea Olaizola II.aren aurka. Horiexek izango dira lau t'erdiko txapelketako bi finalerdiak.


Sunbillako eskolako Guraso Elkarteak bota du bestetako txupinazoa

Aurtengoan Sunbillako eskolako Guraso Elkarteak bota du San Tiburtzio bestetako txupinazoa larunbat eguerdian, bortz eguneko bestei hasiera emanez. Gari Larraburu Bertiz, Aitor Ibarra Mitxelena ‘Jalisko’, Bixente Ibarra Ibarra eta Aitziber Juanenea Andiarena izan dira lehen suziria pizteaz arduratu direnak. San Tiburtzio eguneko dantza eta ospakizunak pasatuta, aste tarteko hiru egunei ekin diete Sunbillan, hauek ere ekitaldiz beteak.


Nafarren eskubide sozialen kontra aritzea egotzi dio Barrenak Barcinari

AHTari eta Nafarroako ubideari emandako dirua gizarte gastuetara bideratzeko proposatu du ezker abertzaleak

Nafarroako Gobernuaren egungo politika ekonomikoak ondorio larriak dituela dio Pernando Barrena ezker abertzaleko kideak. Eta okerragoak izango dira etorkizunean. Datuz osatu du salaketa: «Orain arte bezala jarraituz gero, hilabetean etxean inolako diru sarrerarik izango ez duten 15.000 familia egongo dira irailean Nafarroan». Barrenaren ustez, «koldarkeriaz» eta Espainiako gobernuarekiko «mirabekeriaz» jokatu du Yolanda Barcina Nafarroako lehendakariak. «Gureak ez diren interesak hobekien defendatu dituen lehendakari gisa gogoratuko du historiak, eta Nafarroako herritarren eskubide ekonomiko eta sozialen alde ahaleginik txikiena egin duen presidente gisa».

Bakoitzaren defizita zehazteko aste honetan autonomia erkidegoetako ordezkariek Madrilgo gobernuarekin izandako bilera izan du gogoan Barrenak. Uko egin zioten bilera hartan parte hartzeari kataluniarrek, adibidez, eta mahaitik alde egin zuten andaluziarrek. Ezker abertzaleko kidearen ustez, PPren politika ekonomikoaren aurrean jarrera «duina» azaldu zuten ordezkari horiek, baina ez zen hori izan Barcinaren kasua. Kontrakoa. «Umiliatu egin zen, eta nafar guztiok umiliatu gintuen».

Sektore publikoa ahuldu eta enpresa pribatuak bultzatzea da Barcinaren asmoa, ezker abertzalearen ustez. Eta Madrili ezezkoa eman beharrean, desbideratu egiten du eztabaida horregatik. Orain dela aste batzuk Nafarroako Parlamentuan ordezkari gehiegi zegoela esan zuela gogorarazi du, adibidez, Barrenak. «Baina ez daude ordezkariak sobera, gobernuko kideen gehiegikeriak baizik. Gehienek 50.000 euro baino gehiago jasotzen dituzte urtean, eta Barcinak %30 igo du bere soldata ».

Egoera aldatzeko, aurrez aurreko neurri multzo bat proposatu du ezker abertzaleak. Bi puntu aipatu ditu Barrenak. Bat: lehenbailehen gelditu behar dira AHTaren eta Nafarroako ubidearen bigarren faseko lanak, eta gizarte laguntzetarako erabili diru hori. Bi: zerga sistema gaurkotu behar da. Sistema progresiboago bat sortu behar litzateke ezker abertzalearen ustez, baita aberats handientzako zerga berezi bat sortu eta egungo elkarteen gaineko zergak doitu ere.

Autodeterminazio premiaz

Gero eta agerikoagoa da autodeterminazio eskubidearen premia, ezker abertzaleko kideen hitzetan. Barrenak azaldutakoaren arabera, orain ez da abertzaleen aldarrikapena soilik: «Behar politiko eta ekonomiko bat da». Gaur egun, UPN gutxiengoan dago gobernuan, eta horregatik hauteskundeak aurreratzeko deia ere egin dio Nafarroako gobernuburuari, «nafarrek beste eredu politiko eta sozial baten aldeko gehiengo politiko bat osa ahal izan dezaten».


Mitikoak izan zirelako, aitortza

Los Xey talde mitikoari aitortza egingo diote, eta omenaldi horren erantzule Golden Apple Quartet eta EMKE Errenteriako Musika Banda izango dira. Gaur aurkeztu dute Golden Apple Xey ikuskizuna, Josu Mitxelena musika bandaren presidenteak, Carlos Rodriguez zuzendariak, Eduardo Errondosoro Golden apple Quartet taldeko kideak, Juan Luis Caballero talde horren managerrak eta Ion Collar Kultura zinegotziak.

Errenteriakoa, ikuskizunaren estreinaldia izango da eta azaroaren 22a ostiralarekin egingo dute 20:30ean Fatima Andra Mariaren elizan,. sarrerak dagoeneko salgai daude Niessen Kulturgunean 10:00etatik 13:00etara eta 17:00etatik 20:00etara. Prezioa 10 euro eta 7 euro elkarteko bazkideentzat.

Ikuskizunaren aurrestreinaldia Errenteria-Oreretan egietaren arrazoia Los Xey taldeak Errenteriarekin eta Errenteriako Musika Bandarekin izan zuten harreman estua izan da Mitxelenak azaldu duenez: “Los Xey taldearen sorreran eta bilakaeran garrantzia handia izan zuten Olaskoaga anaiek; Xabin Olaskoaga lehen tenore, urteetan partaide nagusi izan zen eta Xabier Olaskoaga taldearen sortzaileetako bat. Hori gutxi ez balitz, Xabin Olaskoaga gure musika bandako klarinetea izan genuen urteetan”.

Arrazoi horiengatik saiakera berezia egin zutela ikuskizuna Errenteria-Oreretan abia zedin aitortu du Mitxelenak.

1939-1940 urteen artean Donostian euskal abeslarie ta musikariez osatutako taldea abian jartzeko lehen urratsak egin zituzten. xabin Olaskoaga izan zen lehen tenorea, Xipri Larrañaga bigarren tenorea, Txiki Lahuerte baritonoa, Victor Gracia baxua eta Peito Iantzi eskusoinua. Bartzelonako Tivoli antzokian debutatu zuten Celia Gamezen eskutik. Euskal Herrian ezagun ziren, baina Espainiako Estatu osoan, Europan eta Mexikon ere egin ziuren ezagun, talde mitikoa bihurtzeraino.

Oholtza gainean aritu ziren, baina horrekin batera hamahiru filmetan ere azaldu ziren.

Ikuskizunari dagokionean, Los Xey taldearen hamasei abestirekin osatu dute errepertorioa, eta Xabier Zabala musikari zarauztarrak egin ditu moldaketak, eta kontzertuaren zuzendaritza artistikoa Carlos Rodriguez Albisturrek egingo du.

Errondosorok azaldu duenez, aukeratutako errepertorioa Golden Apple Quartetek bere ikuspegira moldatuko du. Ahotsa Loyola Garmendia, Mikel Urreizti, Manuel Romano eta Eduardo Errondosorok jarriko dute, baita umorea eta ironia ere. Los Xey taldea ziurrenik ahazturan gelditu direla egungo belaunaldientzat esan du Errondosorok, “baina oso garrantzitsuak izan ziren”. Ikuskizunarekin aitortza egin nahi diete, izan zuten paper garrantzitsua gogoratu eta haien izena eta ibilbidea oroitu.

Emanaldia ederra izango dela esan du Rodriguezek, “proiektu berria da eta erronka musika bandarentzat, baita harrotasun handia ere Goldenekin batera oholtza gainean aritzea ikuskizun honetan”.

Errealitate hori berreskuratzea eta transmisioa egitea “pozgarria” dela esan du bere aldetik Collarrek: “Batzuk gure aurrekoei entzunda ezagunak ditugu baita haien diskoak jaso ditugulako, baina ederra da berreskuratzea mitikoa izan zen talde baten ibilbidea; are gehiago Errenteriarekin lotuta daudelako”.

Fatima Andra Mariaren elizak hartuko du emanaldia, eta 750 leku direla bertan zain jakinarazi dute antolatzaileek. Emanaldi bikaina izango da Los Xey ezagutu eta entzun dituztenentzat, baina baita aukera hori izan ez zutenentzat ere.


Gainditu beharreko erronka

Benjamin Netanyahu ahulduta aurkeztuko da Likud alderdiak gaur egingo dituen primarioetara. Gideon Saar ministro ohi eta diputatuak alternatiba irudikatu nahi du, etorkizunera begira


Carlos Vela: 'Helburua laugarren postuari eustea da'

Realeko aurrelariak ez du bere etorkizunaz hitz egin nahi izan. Mexikarraren ustez, goizegi da datorren denboraldiaz hitz egiteko, eta denboraldi amaierara arte taldeak erronka polita duela uste du.

Reala astelehen honetan hasi da Espanyolen aurkako datorren igandeko partida prestatzen. Entrenamendua egin dute Zubietan, eta ikusitakoaren arabera Chory Castrok zail izango du igandean Cornella-El Praten jokatzea.

Bestalde, Carlos Vela izan da protagonista prentsa aretoan, eta jokalari mexikarrak ez du bere etorkizunaz hitz egin nahi izan. "Goizegi da nire etorkizunaz hitz egiteko. Ez da horretaz hitz egiteko une egokia. Taldearen helburua laugarren postua mantentzea da, eta une hauetan horretan dut burua", adierazi du Velak.

Espanyoleko entrenatzailea den Javier Aguirre ondo ezagutzen du Carlos Velak, biak mexikarrak baitira. "Aguirre entrenatzaile bikaina da. Partidak intentsitate handiarekin bizitzen ditu. Taldea sasoi onean dauka, eta ondo jokatzen dute", gaineratu du aurrelari txuri-urdinak.


Bolognaren inguruko hitzaldia izango da bihar Arte Ederretako fakultatean

Arte Ederretako ikasle asanbladak Bologna prozesuaren gaineko hitzaldia antolatu du ostegun honetarako, martxoak 1, goizeko 11etatik aurrera, aipatu EHUko Erandio eta Leioako campuseko ikastegiko atondoan. Hain zuzen ere, gaur egin dute ekitaldi horretarako deialdia, fakultatea Bolognaren inguruko mezuak irakur zitezkeen puxikez betez, "ikasleak burbuilatik atera daitezen". Horretaz gain, informatu eta kontzientzia hartzeara deitu dituzte unibertsitarioak, Gaztesarean zabaldutako oharrean. Argazkian, hitzaldiaren berri ematen duten bi puxika ikusten dira fakultateko korridoreetan dauden metalezko armairuetako batean / Gaztesarea.


Kirol Patronatuak antolatutako pala eta squash txapelketetan izena eman daiteke dagoeneko

HERNANIKO Udal Kirol Patronatuak urteroko pala eta squash txapelketak antolatu ditu, eta parte hartu nahi dutenei jakinarazi die izena eman daitekeela dagoeneko. Aurtengo pala txapelketa 13garrena izango da eta izena apirilaren 23ra arte eman ahal izango da. Txapelketan Hernanin bizi direnak edota kiroldegiko bazkide direnak hartu dezakete parte. Informazio gehiagorako kiroldegian galdetu.

Squash txapelketa

Bestalde, 14garren squash txapelketan ere eman daiteke izena. Izena emateko epea apirilaren 29an bukatuko da. Behar adina partehartzaile bilduko balira bi txapelketa antolatuko lirateke: bata gizonezkoentzat eta bestea emakumezkoentzat. Squash txapelketaren inguruko informazio gehiago: 943 55 21 85.


Sekretu guztiekin

Txapeldun izaerarekin jokatuta, Olympiakosek une oro kontrolpean izan du Euroligako Top 16ko bigarren jardunaldiko partida, Gasteizen.Denboraldiko lehen partida galdu du Laboral Kutxak etxean, Euroligan

Laboral Kutxa Baskonia. Adams (5), Causeur (7), Hanga (3), Xengelia (7), Ilimane Diop (4) —hasierako bostekoa—; James (13), Planinic (4), Burusis (8), Blazic (2), Tillie (7) eta Corbacho.

Olympiakos. Mantzaris (11), Spanulis (19), Strawberry, Milutinov, Printezis (13) —hasierako bostekoa—; Johnson-Odom, James (7), Hunter (15), Papapetru, Agravanis (5), Hackett (2) eta Athinaiu.

Markagailua. 18-24, 34-43 (atsedenaldian); 56-62 eta 76-82.

Epaileak. Belosevic, Boltauzer eta Latisevs. Ez zuten inor kanporatu.

Bestelakoak. 10.232 ikusle Buesa Arenan.

Anadolu Efes edo Laboral Kutxa Baskonia? Euroligako lehen ligaxkako azken jardunaldian aukeraketan ibili zen Olympiakos. Etxean turkiarren aurka galduta (68-81), gasteiztarrak aukeratu zituzten greziarrek, eta hainbestean asmatu zuten antza, atzo nagusi izan baitziren Buesa Arenan. Lehen bi erasoetako 4-0ekoa salbu, Olympiakos nagusi izan zen jokoan, eta partida hausteko zorian egon ziren atsedenaldirako (34-43). Bestela ezin eta, etxekoak saiatu ziren grinarekin partida estutzen, baina egitura harrigarria dauka Atenaseko taldeak, eta aulkiak eta hiruko jaurtiketek eman zieten Top 16ko bigarren garaipena (76-82).

Azken partidetan bezala, Ilimane Diop uztaipean zela ekin zion partidari Laboral Kutxa Baskoniak, eta senegaldarrak nahikoa lan izan zuen Printezis eta Milutinovi aurre egiteko. Defentsan biguneko jokatuta, bi gehi bateko jokaldiak oparitzen hasi ziren gasteiztarrak, eta greziarrek ohikoa duten esker ona erakutsi zuten jokaldi horietan (12-20). Erasoko erreboteetan min egin zuen Olympiakosek, lehen zatirako uztaipean sei lapurtuta —hiruna laurden bakoitzean—. Causeur eta Jamesen erreakzioarekin 28-29 gerturatu arren, Printezisek eta Spanulisek min egin zuten atsedenaldira bidean (34-43).

Eta ikusgarria izan zen Printezisen hirugarren laurden hasiera. Ohikoa duen esku bakarreko jaurtiketarekin, 36-50 ihes egin zuen Olympiakosek, eta Hunterrek hamazazpi puntura ere eraman zuen aldea (38-55). Hori bai, pixkanaka agertzen ari da Baskonia izaera, eta Burusis, Tillie, Blazic eta Hangaren artean 0-11ko partziala eginda, 49-55 gerturatu zen Laboral Kutxa Baskonia. Eta Jamesen hiruko ederrarekin, baita 54-59 ere.

Baina Spanulisen gidaritzapean, Olympiakosek ondo gobernatu zuen partida amaiera (76-82). Euroligako txapeldunordearen aurka ezinean geratu arren, bizi-bizirik dago Laboral Kutxa.


Ibarretxeren Plana abertzaleen "pluraltasuna onartzeko gaitasun ezaren" adierazbide da PPren iduriko

PSE-EEk bezala, PPk osoko zuzenketa aurkeztu dio Jaurlaritzaren Estatutu proposamenari. Leopoldo Barreda legebiltzarkideak defenditu du PPren jarrera, eta esan du Gasteizko Gobernuaren ekimenak adierazten duela abertzaleek ez dutela euskal gizartearen pluraltasuna onartzen. "Abertzaleen porrota da, abertzaleek euskal gizartearen pluraltasuna onartzeko duten gaitasun ezaren isla", adierazi du.

Halaber, Ibarretxeren Plana "muturrekoa" dela nabarmendu du; hots, "independentziaren amildegiaren ertzeraino" daramatzala Araba, Bizkaia eta Gipuzkoako bizilagunak, eta aurrera ateratzeko "Batasuna-ETAren babesa" behar duela, "independentzia tiroka defenditzen dutenena".

Jaurlaritzaren Estatutu proposamena ez dela Espainiako eta Europako konstituzioekin bateragarria erantsi du Barredak, eta azpimarratu du "Europa eta Espainia bakearen eta askatasunaren" bermeak direla.


Espainiako Bira sustatzeko metro gehiago jarriko dute

Metro Bilbaok zerbitzua areagotuko du bihar, ostirala, Espainiako Txirrindularitza Itzulia dela-eta. Areagotze hori, atzerriko lasterketa Bilboko helmugara iristea aurreikusi den ordu-tartean burutuko dute, arratsaldeko 17:00ak eta 17:15ak bitartean, eragina metroko sare osora zabalduko dela. Antolatzaileen aurreikuspenen arabera, lasterketa 17:30ak aldera iritsiko da Kale Nagusira. Garraio enpresak zabaldu duenez Espainiako "Txirrindularitza Vuelta Bilbora heltzen denerako pertsonen mugikortasuna erraztu" nahi dute. Izan ere, PSE-EEk kontrolatzen duen enpresa publikoaren esanetan, "Metro Bilbaok, beste behin, garraio-eskaerari erantzun egokia emateko baliabideak ezarriko ditu, asteburua eta eguraldi ona izanik jende ugari etortzea espero baita. Horregatik, kirol-ekitaldi horretaz gozatzeko metroa erabiltzea pentsatu dutenei bidaia aurretiaz antolatu eta metroko langileen gomendioak jarraitzeko eskatu nahi genieke".

Espainiako lasterketako ibilbidea Metro Bilbaoren geltokietatik gertu igaroko da, hala nola, San Mames, Sabino Arana, Jesusen Bihotza, Euskalduna Zubia eta Begoña; bukaera Moyua eta Kale Nagusiko geltokien inguruan izango dela.


Kalean txiza egitea aurpegiratu diotenak sastatzen saiatu da Bilbon

Biktimek aulki bat erabili zuten babes gisa, baina erasotzaileak jaurtitako beste aulki batek biktimetako bat zauritu zuen.

Ertzaintzaren agenteek 44 urteko gizon bat atxilotu zuten ostegunean Bilbon, kalean txiza egitea aurpegiratu zioten bi pertsona labana batekin sastatzen saiatu ondoren.

Erasoa arratsaldeko zortziak aldera izan zen, Bilboko San Frantsizko kalean. Erasotzailea bi autoren artean txiza egiten hasi zen, eta, hori ikusirik, alboko dendako jabeak eta laguntzaile batek lokalera sartzea eskaini zioten.

Momentu horretan Ertzaintzaren patruila bat bertaratu zen, eta gizona ohartarazi ostean hura urruntzea lortu zuen. Dena den, minutu batzuk geroago, eta eskuetan zortzi zentimetroko labana eskuetan, lehenago kalean txiza egitea aurpegiratu zioten bi pertsonei erasotzen saiatu zen.

Aulki bat babes gisa

Biktimek aulki bat erabili zuten babes gisa, baina erasotzaileak jaurtitako beste aulki batek biktimetako bat zauritu zuen. Hori dela eta, biktimak laguntza medikoa jaso behar izan zuen.

Momentu horretan aurretik igaro zen Ertzaintzaren patruila batek erasoa ikusi eta erasotzailea atxilotu zuen.


Herriko korrikalari afizionatuak biltzen hasi dira talde bat sortzeko asmoarekin

Momentuz 40 bat lagun bildu dira

Taldea egitea eta zabaltzea dituzte helburu bezala

Azpeitian korrika egiteko afizio handia dago. Afizio hori dela-eta, korrikalari afizionatu talde bat biltzen hasi da uda partetik hona. Hala kontatu diote Uztarriari Mikel Itulainek eta Jose Inazio Azpiazuk, sortzen ari den talde horretako bi kidek. "Jende dezente ibiltzen gara korrikan afizioz, eta hortik talde bat sortu nahi dugu". Gaur egun 40 pertsona inguruko taldea osatu dute Azpeitiko eta Azkoitiko korrikalariekin.

Iraurgi izenarekin.

Iraurgi Atletismo Taldeak bilera horien berri izan zuenean, taldean sartzeko proposamena egin zien korrikalari afizionatuei. Eta oraingoz, neurri batean, onartu egin dute afizionatuek. Ez dute nahi, ordea, inolako obligaziorik. "Guri korrika egitea gustatzen zaigu, baina ez dugu nahi karrera konkretu batzuetan parte hartzera derrigortuta egoteri", diote. Parte hartzen duten lasterketetan Iraurgiren elastikoak erabiliko dituzte: "Merkeago ateratzen zaigu horrela eta Iraurgiren izena ezagutaraziko dugu". Inguruko lasterketetan parte hartzeko ohitura dute lehendik ere, baina lehen, askotan, bakarrik joaten ziren eta orain, afizionatuen taldea sortu ondoren, lasterketetara taldean joago dira.

Gaur egun taldeko korrikalari afizionatuek helburu bakarra dute: taldea bera sortzea eta ahalik eta gehien zabaltzea. Beraz, Iraurgi Atletismo Taldeak afizionatuen talde zabal bat izango du.


Atzo bezala, etzi ere euskaraz bizitzeko deia

Datorren ekainaren 14an Tolosan ospatuko duten Udalerri Euskaldunen Eguna aurkeztu berri dute Donostiako Koldo Mitxelena kulturunean. Egun horren harira, hainbat ekitaldi daude eskualdean eta horietako bat da David Anaut Euskal Filologoak eskainiko duen 'Euskararen kate hautsiak' hitzaldia. Datorren asteazkenean, ekainak 4, izango da Tolosako kultur etxean, 19:30ean, baina gaur bertan hitzaldiko funtsa aurreratu du Ataria Irratiko Solasaldiaren tartean.

Eltzetik eta altzotik, euskaraz gara! leloaren aterkiaz bidlu dituzte, gaur, Udalerri Euskaldunen Egunarekin Tolosan uztartuko dituzten elementu guztiak. Donostiako Koldo Mitxelenan aurkeztu dute festa eta aldarrikapen eguna eta, agerraldian, Malen Belastegi UEMAko lehendakaria, Ibai Iriarte Tolosako alkatea, Amets Arzallur kantuaren hitzen egilea, Eneko Longarte Emon musika taldeko kidea, Tolosako Galtzaundi euskara elkarteko ordezkaria, Irrien Lagunak klubeko Ane Pirata, Tolosa Kantariko ordezkaria, Udaberri dantza taldeko ordezkaria eta Ibarrako Gaztetxeko ordezkaria izan dira.

Besteak beste, euskararen garrantzia zabaltzea, herritarrak sentsiblizatzea eta hori guztia kanpoan sustatzearen garrantzia azpimarratu du Malen Belastegik: "Hori guztia lortzeko osatu dugu aurten, lehenengoz, Udalerri Euskaldunen Eguna".

Bide beretik, ekainaren 14ean abiarazi nahi dute, UEMAko kideek, herritarren arnasguneak zaindu eta sendotzeko kanpaina. Horrela, beraz, festa Tolosan ospatzea "ohorea" izango dela azaldu du Ibai Iriarte alkateak: "Gure ama hizkuntza den horretan, garen gizakion egiten gaituen horretan, festa eta aldarrikapena uztartu nahi ditugu. Horretarako, egitarau oparoa osatzen saiatu gara haur, gazte nahiz helduei begira. Eragile askok parte hartuko dute guztia aurrera eramateko, eta eskerrak eman nahi dizkiegu".

Kultura, gastronomia, jolas nahiz parrandarako txokoak elkartuko dituen Udalerri Euskaldunen Egunak abesti berezi bat ere izango du. Emon taldeak jarri dio doinua, eta Eneko Longarte kidea izan da agerraldian: "Hizkuntzarekko konpromisoa izan dugu beti eta erronka handia izan da guretzat doinu hau sortzea". Kantu alai bat sortu nahi zutela argi izan zuten hasieratik, eta gustora azaldu dira emaitzarekin, batez ere, Amets Arzallusen hitzek emandako koloreagatik.

Euskaraz eta euskararen inguruko arazoez askotan kantatu izan du Amets Arzallusen, nabarmendu duenez. UEMAko ordezkariek kantuari hitzak jartzeko deitu ziotenean arnasguneen inguruko datuak eman zizkiotela aitortu du, baina gero bere ildoei jarraitu ziela: "Atera zitzaidanari heldu nion, eltzetik altzora, bi hitz horien inguruan jolasten. Ideian bila hasitakoan, berriz, euskara niri nondik datorkidan, gogo horiek nondik pizten zaizkidan eta halakoak erabili nituen kanturako".

Horrela, euskararen iragana kontuan izan eta etorkizuna euskaraz eraikitzeko deia ere zabaldu nahi izan du bertsolariak, kantuan: "Atzo eta etzi darabiltzat. Atzo, atzeko milaka urtetatik baitator euskara, baina, etzitik ere zerbait behar du euskarak, aurrera begiratu behar dugulako".

Bukatzeko, euskararen inguruan egin daitekeen onena hitz egitea dela ere azpimarratu nahi izan du Amets Arzallusek, Lazkao Txikiri keinu bat eginez: "Aitak sarri kontatzen zidan Lazkao Txikiri behin galdetu ziotena. Euskararen alde zer egin behar ote zen galdetuta, 'Zer egin beharko da, bada? Hitza egin!' erantzun zuen, eta egia da. Horregatik errepikatzen da kantuan, hainbestetan, hitz egitearena".

Horrenbestez, Tolosaldeko nahiz Euskal Herriko herritar guztiei ekainaren 14an Tolosara bertaratzeko deia eginez amaitu dute aurkezpena.


“Asko borrokatu beharko dugu erabakitzeko eskubidea lortzeko”

Maribi Estankona ere orain lau urteko giza kateko hasierarako aukeratu zuten. Kurutziaga Ikastolako sorrerako andereñoa izan zen Estankona. Gaur egun jubilatuta dago, eta giza katera joango da senarragaz.

Zelan gogoratzen duzu 2014an egindako giza katea?

Oso hunkigarria izan zen. Gaur egun, agian mentalizatuago gaude, edo gaia gehiago landuta gaude. Baina sasoi hartan berria zen, edo ez hain ezaguna. Giza katearen hasieran jartzeko esan zidaten eta ardura handia izan zen.

Honelako ekimenek zein garrantzia dute zuretzat? Beharrezkoak dira?

Bai, orain eta gero ere, asko borrokatu beharko dugu erabakitzeko eskubidea lortzeko.

Aurten ere joango zara?

Senarragaz joango naiz, bai. Andra Mariko postuan izena eman eta zapia jaso behar dela esan didate.


Herri kirolak, pilota eta txirrindularitza, gaur, zuzenean, EiTBn

Nabaridaseko herri kirol jaialdia, Eibarko pilota jaialdia eta Giroko 9. etapa izango ditugu ikusgai ETB1en eta eitb.eus-en.

Zuzeneko hiru kirol emanaldi izango ditugu gaur ETB1en eta eitb.eus-en. Hasteko, 12:00etan, herri kirolak, Arabar Errioxako Nabaridas herritik. Lehia hauek jokatuko dira: Urrezko Banakako Aizkolari Txapelketako bigarren finalerdia Iker Vicente, Jon Rekondo eta Julen Alberdi Txikia IV.aren artean; aizkolari gazteen arteko azken finalerdia Zelai IV eta Etxeberria II artean; Urrezko Binakako Harrijasotzaile Txapelketako zazpigarren jardunaldia, Peña eta Izeta III.a lehian direla; azkenik, Emakumeen Trontza Txapelketako finalerdia Linaza - Lopez de Uralde eta Varela - Sanchez bikoteen artean.

Italiako Giroa izango dugu eguneko bigarren hitzordu nagusia. 34,7 kilometroko erlojupekoa jokatuko dute lasterketako 9. egunean Riccione eta San Marino artean. 14:00etan hasiko da emankizuna ETB4n eta 15:00etatik aurrera ETB1en jarraituko du.

17:30ean pilotaren txanda izango da. Eibarko Astelenako jaialdiaz gozatzeko parada izango dugu: Altuna III - Tolosa vs. Jaka - Martija, Elezkano II vs. Irribarria (Buruz Buruko Txapelketa) eta Mendizabal III - Etxebarria vs. Zabala - Ruiz.

Igandeko kirol eskaintza osatuko dute Usurbilgo harriarekin izandako erronkak (11:00, ETB1+eitb.eus) eta Necole - Brefel vs. Fusto - Ibargarai pala partidak (12:00, ETB4 eta eitb.eus).


Kike Sola, osatuta, prest dago Superkoparako

Iñaki Williams ere hobeto dago, baina Mikel Ricok eta Ander Iturraspek oraindik denbora beharko dute.

Kike Sola osatuta dago, Athleticeko azken entrenamenduan ikusi denez. Iñaki Williams ere hobeto dago, baina Ander Iturraspe eta Mikel Ricoren lesioak oraindik ez daude sendatuta.

Aurrelari nafarrak prest dirudi Superkopako joaneko partidarako, Bartzelonaren aurka San Mamesen. Williams zalantza da, eta Rico eta Iturraspe baja izango dira, lesio luzeak dauzkaten Iker Muniain eta Jonas Ramalho bezala.

Entrenamenduan aritu dira Iraizoz eta Herrerin atezainak eta Milango Interren aurkako lagunartekoa jokatzeko deituta ez ziren futbolariak.


Hamasen kontrolpeko eremu bat bonbardatu du bart Israelek

Israelgo Armadaren arabera, Hamasek herenegun egindako jaurtiketa bati erantzunez etorri da gaurko bonbardaketa.

Israelgo Armadak Hamas mugimendu islamistaren kontrolpean dauden lur-eremuak bonbardatu ditu gaur goizaldean Gazako Zerrendan, ustez Hamasek botatako jaurtigai bati erantzunez.

Israelgo Armadak ohar baten bidez adierazi duenez, Hamas "Gazako Zerrendan edo Gazatik egiten dituen ekitaldi guztien erantzulea da", eta mugimendu islamistak "zibil israeldarren aurka abiatutako ekintzen ondorioak jasango ditu".

Palestinako segurtasun iturriek EFE albiste-agentziari jakinarazi diotenez, bonbardaketek Gazako hegoaldean eta mendebaldean beste talde armatu batzuk ere hartu zituzten, eta, zauriturik izan ez arren, azpiegituretan kalte larriak izan ziren.

Jaurtiketak alarma piztu zuen Ashkelon hirian, eta Benjamin Netanyahu Israelgo lehen ministroaren hauteskunde ekitaldi bat eten zuen. Segurtasn indarrek ekitalditik atera zuten Netanyahu.

Duela astebete baino gutxiago bi suziri jaurti zituzten Gazatik, eta Israelgo Armadak Hamas mugimendu islamistaren helburu militarrak bonbardatu zituen.

Azaroaren 16an gatazkaren bi aldeek su-etena adostu zuten, erasoaldi bortitz baten ondoren; Gazako 36 herritar hil ziren eraso haietan, 20 zibilak eta 16 milizianoak. Ordutik, egoera baretu bada ere, tarteka atzokoa bezalako erasoak gertatzen ari dira.

Egiptok eta NBEk, bitartean, Israelen eta Hamasen arteko iraupen luzeko su-etena lortzeko bitartekari lanak egiten ari dira. Hamasek 2007tik kontrolatzen du Gazako Zerrenda, eta urte horretan hasi zen Israelen blokeo bortitza, bi milioi pertsona bizi diren gunean.


Lartaun Abesbatzak botako du Oiartzungo jaien hasierako txupina

Oiartzunek Lartaunen lana goraipatuko du xanistebanetan. 50 urte bete ditu koruak aurten, eta jai batzordeak erabaki du festen hasierako txupinazoan abesbatzak botako duela txupina. Horrela erabaki zuten batzordekideek aurreko bileran.

Eta horretaz eta egitarauaren azken xehetasunak hitzartzeko batzar berria egingo dute aste honetan, ostegunean (hilak 12), 20:00etan, Manuel Lekuona Bibliotekan. Azken ukituak erabakitzeko batzarra izango da, behin betiko itxi aurretik.

Bestalde, aurten, lehenengoz, jai batzorde iraunkor bat sortu dela jakinarazi dute festak antolatzen ari direnek. Jaietan egon daitekeen edozein aferaren gainean erantzun azkarra emateko, batzorde gisa, sortu dute, besteak beste.


Segurako elizako kanpandorretik zintzilik

Segurako eliza inguruetako handiena dela esan izan da beti. Ez da gutxiagorako, bere kanpandorreak 37 metroko altuera baitu. Egunotan lepoa altxatu eta goruntz begiratu duenak, mugimendu arraroak ikusiko zituen, akaso. Hainbat lagun dabiltza dorretik zintzilik. Baina ez larritu, lanean ari baitira.

Elizako kanpandorrean pilatutako landareak, zuhaixkak eta harriak kentzen ari dira Oreka Prego enpresako langileak. Lan bertikalak egiten dituzte eta kanpandorrean zintzilikatuta dabiltza garbiketa lanak egin eta zuloak estaltzen. Elizako batzordearen esanetan, «arriskua sortzen ari ziren landareen sustraiek, harriak mugitu eta zenbait pareta mugitzen ari baitziren».


Kutsaduraz hitz egin zuen atzo Xabier Barriolak gaztetxean

Urretxuko eta Zumarragako gaztetxearen 9. urteurrenaren barruan, bi herriotako airearen kalitateaz hitzaldia egin zuten atzo. Xabier Barriola aritu zen hizlari moduan.

Hitzaldian airearen kalitatearen gaia bi herriotan noiztik lantzen den azaldu zuen, eman diren pausuak modu kronolojiko batean aurkeztuz. Kutsadura eragiten duela uste den airearen PM10 partikulari buruz ere hitz egin zuen, honen osaketari buruzko informaziorik ez dagoela esanez. Barriolak partikula hau aztertzeko eskaria luzatu zion Eusko Jaurlaritzari, “modu honetan partikula honek beruna duen edota bestelako metal pisutsurik ba al duen jakiteko”. Honez gain, Zumarragan jarritako airearen kalitatearen neurgailuak ere hizpide izan zituzten, eta Barriolak Zumarragako Udalak hauen kudeaketan duen “utzikeria” ere salatu zuen.

Hitzaldia Garapenkeriaren aurkako asteburuaren barruan kokatu dute, eta gaur goizean mendi martxan abiatu dira Zumarragatik Ormaiztegira. Arratsaldean arrasatera joango dira Abiadura Handiko Trenaren aurkako manifestaziora. 18:00etan hasiko da protesta Arrasaten.

Gauean, azkenik, Zaratagaua ospatuko dute gaztetxean Annunaki Revenge, Dirtaa, Nos La Suda, Ernia eta Diskoiraa taldeekin.


Mindfulness tailerra, baretasuna berreskuratzeko

Otsaila eta martxoan egingo dute midfulness tailerra.

Clara Wolframek gidatuta, mindfulness tailerra antolatu dute otsaila eta martxoan, Errenteria-Oreretako Tallerrean (Tomas Lopez kalea 2 bis). Mundu frenetikoan baretasuna berreskuratzea du helburu tailerrak, “estresaren buru abiaduratik jeisteko tresna bat da. Mindfulnessaren helburua, momentuan presente egotea da, jarrera ireki eta lasai batekin”. Tailer horretan parte hartzen dutenek lasaiago bizi eta erlazionatzeko praktikak jasoko dituztela esan du Wolframek une bakoitzean sortzen den tentsioa ahalik eta ondoen kudeatzeko: “Askotan lanez eta arduraz gainezka gabiltza, ezin iritsi sentsazioarekin. Gu nola gauden sentitzeko tarte bat da mindfulness praktika, filosofia bat, baina batez ere praktika bat, meditatzeko eta mugitzeko praktika bat, kontzienteago bizitzeko hautua”.

Mindfulnessaren oinarriak, arnasketa, pentsamenduak, emozioen kudeaketa eta harreman une zailen kudeaketa landuko dituzte besteak beste, tailerrean.

Astean bi ordu egingo dituzte 2 hilabetean, astelehen eta asteazkenetan 07:30etik 08:30era edo 09:15etik 10:15era; ostegunetan berriz, 17:00etatik 19:00etara egingo dute. Izena eman nahi dutenek 647 75 23 22 telefono zenbakira deitu, edo posta elektronikora mezua bidali behar dute.


Plazatik pasatu beharko dute mozorro lehiaketan izena emandakoek

Mozorro lehiaketan izena emandako taldeek plazatik pasatu beharko dute. Hasiera batean eliz ataritik pasatu beharra zegoen, baina Xabier Arzalluzen hiletagatik hartu du plazatik pasatzeko erabakia Udalak.

Xabier Arzalluz politikari azkoitiarraren hileta dela-eta, Udalak mozorro lehiaketan aldaketak izango direla iragarri du. Lehiaketan izena emanda dauden norbanakoek zein taldeek eliz ataritik pasatu beharra zuten hasiera batean, 19:30etik 20:30era bitartean. 19:00etan izango da Arzalluzen aldeko elizkizuna, eta ondorioz Udalak erabaki du parte hartzaileek plaza nagusitik pasatu beharko dutela, eliz ataritik pasatu beharrean. 19:15etik 20:30era artean plaza zapaldu beharko dute izena emanda dauden hamalau taldek eta norbanakok.


Gero arte Jagoba, agurrik ez! - Nahikari Ayo / Bertsolaritza irakaslea

Askok eta askok ez dugu irailaren 25a erraz ahaztuko. Egutegian ez da inolako jai berezirik agertzen, egun arrunta da gehienontzat. Baina hasieran esan dudan bezala, beste askorentzat ez.

Pasa den urteko irailaren 25ean berri txar batek hartu gintuen: Jagobaren heriotzak. Irteeran joan zen Udalaitz mendira eta hantxe egin zuen ihes. Erarik tontoenean enteratu nintzen. Lagun bati deitu eta berak eman zidan berria. Une hartan ez nekien negar, barre egin, oihukatu edo zer egin. Ezustean harrapatu ninduen eta gitxien espero nuena zen. Gogorra da lagun bat galtzea eta are gehiago gaztea baldin bada.

Ez dut ahaztuko kaletik oihuka hasten zenean “Nahikari bota bertso bat!”, edota Villasana de Menan igaro genuen kanpamendua skouteko umeekin. Une polit askoak izan dira zurekin igarotakoak.

Irailaren 25ean Udalaitzera igo ginen merezitako omenaldia egitera. Zure omenean jarritako plaka jarri genuen. Aurreskua dantzatu eta bertso bat bota eta gero hor geratu ginen denak ixilik. Zurekin pentsatzen eta negarrari eutsi ezinik. Zure aitak hitz egin zuelako, bestela oraindik egongo ginateke Udalaitz puntan geldi.

Lerro xume hauek baliatu nahi izan ditut omenalditxo hau egiteko eta ikus dezazun ez zaitugula ahaztu eta ez zaitugula ahaztuko. Lagunak ez dira ahazten eta benetako lagunak are gutxiago. Egun handirarte Jagoba!

Zurekin igarotako uneak

Egin ditugu gure babes,

Inoiz ahaztuko ez zaitugula

Guztiz ziur egon zaitez.

Gero arte Jagoba, agurrik ez!


Espekulazioa

Espekulazioa, horixe da aspaldi honetan leku askotako arazoen oinarri-oinarrian dagoen hitza. Gure kasuan ganadua elikatzeko lehengaien prezioen gorakada izan da hizpide, beste herrialde batzuen kasua larriagoa da oraindik, jatekoaz ari baitira. Azken finean, dirudunen menpe denok. Orain burtsan edo etxebizitzetan inbertitzea hain errentagarria ez denez, lehengaiak erosten dituzte prezio onean. Denboraldi batez gorde, eta beharra ugaritzen denean, garesti saldu. Horri lapurreta ere deituko nioke nik. Jabier Muguruzak “Bizitza bi” kantuan halaxe kantatzen du: lapur txikiak kastigatzeko nonahi badago kartzela, handiak hor ikusten ditut paseoan dabiltzala”.

Espekulazioa hitz itsusia izanagatik ere, gaur negozioarekin lotzen da, irabaziekin. Horregatik, askorentzako hitz polita izatera pasa dela uste dut. Alperrik dira kontuak, dirua da aspaldiko urtetako jainkoa eta esaerak dioen bezala, lanetik ez da inor aberastu.

Burua zurrunbilo horretan dabilkidan bakoitzean bada beste kantu bat oroitzen dudana: J.C. Perezen “Urrearen bila” kantua. Entzuten dudan bakoitzean astintzen du nire pentsamendua, bizitza honetan poza ematen duten gauzetaz gogoratzeko bederen balio duela uste dut. Baina alferrik, egunerokoak jaten gaitu: lana, ordaindu beharreko fakturak, krisi garai honetako ezinak eta kezkak… Beste leku askotan bezala, baserrietan ere asko okertu dira gauzak azkenaldian, lehenaz gain. Ez daukagu beste hizketagairik gure artean hitz egiten dugunean. Nola aurre egin egoera honi? Nola egin gure lana eraginkorrago? Nola hobetu gure esplotazio-kontuak? Nola zuzendu arazo finantzarioak? Eta urtean 3.500-4.000 orduko lanaldiarekin jarraitu behar al dugu?

Lagunarte ona bilatzen dugunean egiten dugu deskarga. Bakoitzaren arazoetaz hitz egin, hausnartu lasai, eta aholkuak jaso edo eman; hortik ateratzen baitira aurrerako proiektu edo irtenbide asko. Horixe da gehien estimatzen dudana, izan ere, hor ez baitago espekulatzerik. Ez da diruarekin ordain litekeena ere, eta urrearen balioa ez da bere parera iristen.

Jabier Muguruzari entzun nion behin lagun bati egin dakiokeen eskaintzarik politena dela Iñaki Irazuk idatzitako bere kantuetako bat. “Eskaintza” izena du, entzun eta goza ezazue.


Higadurak, geologiaren liburu handia film laburrean

Amaia Otaola eta Oihane Zunzunegiren film laburra da 'Higadurak'. Flyscharen irudiak begietara, blo-kantak belarrietara.

Amaia Otaolak erakutsi digu.

Amaia Otaola eta Oihane Zunzunegiren film laburra da Higadurak. Flyscharen irudiak begietara, blo-kantak belarrietara. Amaia Otaolak erakutsi digu.

Concetta Probanzarena da irudia


'Hermano' lanak irekiko du Donostiako Giza Eskubideen IX. Zinemaldia

Film luzeen eta film laburren emanaldiekin batera, erakusketak eta hainbat kultur ekitaldi antolatu dituzte Donostiako Giza Eskubideen IX. Zinemaldiaren programan.

Hermano (2010) Marcel Rasquin zinemagilaren pelikulak irekiko du aurten Donostiako Giza Eskubideen IX. Zinemaldia, apirilaren 8an. Huelvako Zinemaldi Iberoamerikarraren aurreko edizioan Film Luze Onenaren Urrezko Colon saria eskuratu zuen lanak, eta haur zein gazteen eskubideen aldeko aldarrikapena egiten du.

Gipuzkoako hiriburuko Victoria Eugenia antzokian izango da hitzordua. Zortzi egunetan, 40 film ikusteko aukera izango dugu bertan (film laburrak eta film luzeak barne). Lehiaketan arituko diren lanek zinemaldiko hiru sarietako bat eskuratzeko aukera izango dute: Publikoaren saria (film luze onena), Epaimahaiaren saria (film labur onena) eta Film Luze Onenaren Amnistia Internazionala saria.

Urtero bezala, zinemaz gain, egongo da zer ikusi eta zer entzun Donostian: bost erakusketa, eta dantza, antzerki eta musika emanaldiak antolatu dituzte Donostiako Giza Eskubideen IX. Zinemaldiko programan.

Sail OfizialaDonostiako Giza Eskubideen IX. Zinemaldiko antolakuntzak aurten lehiaketan parte hartuko duten bederatzi lanen izena aurreratu du. Jakitera eman dituzten filmeetatik lau Donostian egingo dute Estatu mailako estreinaldia: Benda Bilili! (Renaud Barret eta Florent de La Tullaye / Frantzia); Cleveland vs. Wall Street (Jean-Stéphane Bron / Frantzia-Suitza); Liberté (Tony Gatlif / Frantzia) eta Videocracy (Erik Gandini / Suedia, Danimarka, Erresuma Batua eta Finlandia).

Hauek dira aurreratu dituzten beste bost izenburuak: Armadillo (Janus Metz / Danimarka); Cirkus Columbia (Danis Tanovic / Frantzia Bosnia/Herzegovina-Erresuma Batua-Alemania-Eslovenia-Belgika); Nostalgia de la luz (Patricio Guzmán /&' || 'nbsp;Frantzia-Alemania-Txile) eta Post mortem (Pablo Larraín / Txile-Mexiko-Alemania).

Gehiegikeriak, urritasunak, bizikidetza, krisia, memoria historikoa, ijitoen aurkako errepresioa eta deskolonizazioa dira aurten Sail Ofizialean lehian arituko diren hainbat lanetako gaiak.


Hirugarren sektoreak sortzen du enplegua Ipar Euskal Herrian

Merkataritza eta zerbitzuak hazten ari dira, bertzeak bertze, turismoaren eraginez. Industriak hobera egin du, eta eraikuntza egonkor dago. Gazte gutxiago ari da lan bila.


Andrey Amador, nagusi Cervinian eta Hesjedal da lider berria

Etapa gogorra izan da; Barta eta De Marchi bigarren eta hirugarren helmugaratu dira, hurrenez hurren. Hesjedalek eskuratu du liderraren elastikoa eta "Purito" Rodriguez bederatzi segundora dago.

Costa Ricako Andrey Amador (Movistar) txirrindulariak irabazi du Italiako Giroaren 14. etapa (206 kilometro Cherasco eta Cervinia artean). Aurtengo Giroaren aurreneko goi-mendiko etapa izan da. Lider berria Ryder Hesjedal da.

Amador lasterketa buruan jarri da Col de Jouxeko jaitsieran eta merezitako garaipena eskuratu du. Barta izan da bigarren eta De Marchi hirugarren.

Hesjedal laugarren helmugaratu da Amadorrekin 20 segundora eta liderraren elastikoa jantzi du. Joaquim "Purito" Rodriguezek Hesjedalek baino 26 segundo gehiago behar izan ditu.

Igandean hamabosgarren etapa jokatuko da, 172 kilometro Busto Arsizio-Lecco / Resinelli. Mendiko etapetan murgilduta jarraitzen dugu lau mendate gogorrekin. Helmuga Lecco Resinellin dago.

Hamalaugarren etapa:

.1. Andrey Amador Bakkazakova (CRC/Movistar) 5h.33:36.2. Jan Barta (CZE/NetApp) d.b..3. Alessandro De Marchi (ITA/Androni Giocattoli) 02.4. Ryder Hesjedal (CAN/Garmin-Barracuda) 20.5. Paolo Tiralongo (ITA/Astana) 46.6. Rigoberto Uran Uran (COL/Sky) d.b..7. Joaquim Rodriguez (ESP/Katusha) d.b..8. Thomas De Gendt (BEL/Vacansoleil-DCM) d.b..9. Michele Scarponi (ITA/Lampre-ISD) d.b.10. John Gadret (FRA/AG2R La Mondiale) d.b.

Sailkapen nagusia:


Erakusketa eta tailer irekia antolatu du Teatro Paraiso Ikertzek Mauka paper dendan

Teatro Paraiso Ikertzek erakusketa eta tailerra antolatu ditu haur eta familientzat honako izenburupean: 'Haurren artea eta kulturarako eskubideen alde'. Bai erakusketa eta bai tailerra Mauka paper dendak egingo dira.

Erakusketa azaroaren 27an zabalduko da, ostiralarekin, 19:00etan. Larunbatean zabalik izango da 10:00etatik 13:00etara eta 17:00etatik 19:00etara. Eta astelehenean, 9:30etik 13:00etara eta 16:30etik 20:00etara.

Tailerra, berriz, larunbat goizean izango da, 11:30etik 13:00etara. Informazio gehiago nahi izanez gero, jo Mauka paper dendara.


Pentsioak eguneratzeko laguntza zerbitzua jarri du abian Udalak

Pentsioak eguneratzeko aukera duten herritarrei informazioa eman, eta hala dagokien kasuetan tramiteak eta eskaerak egiteko langile bat jarri du Udalak. Zerbitzuaren beharra dutenek Bidebarrieta kaleko Gizarte Zerbitzuetara jo dezakete, astelehenetik egubakoitzera 09:00etatik 14:00etara.

Gutxienez 700 euro

Eusko Jaurlaritzak onartu duen Pentsioak Osatzeko Legearen arabera, pentsio bajuenak jasotzen dituzten herritarrek, pentsioa osatzeko aukera izango dute. Horren harira, gutxienez 700 euro jaso ahalko dituzte hilero, hamabi ordainsari urtean.

Orain arte pertsona askok ez zuten pentsioa osatzeko eskubiderik, beste senide batzuekin bizi zirelako eta guztien diru-sarrerak kontuan hartzen zituztelako. Lege berriarekin gehiagok izango dute aukera pentsioa osatzeko, pentsiodunen errenta bakarrik hartuko dute-eta kontuan.


Feminismoa ardatz, kafe tertulia

Egubakoitzean feminismoaren gaia landuko dute Seber Altuben, Emakume Txokoak antolatuta. Kafe tertulia egingo dute hiru mahairen bueltan eta 'Feminismoaren erronkak Arrasaten' izenburupean gaiaren inguruan iritziak, esperientziak eta galderak partekatuko dituzte.

Emakumeei zuzendutako hitzordua da eta hainbat helburu ditu. Alde batetik, garai batean berdintasunaren eta feminismoaren alde lanean ibili ziren emakumeen testigantzen berri ematea. Beste alde batetik, jende gaztearen iritziak batzea. Hala, garai haiek bizi izan ez zituzten, baina feminismoarekin interesatuta dauden gazteak eta orduko emakumeak elkartzea da lortu nahi dena.

Hiru mahairen bueltan

Hiru mahai jarriko dituzte eta bakoitzean gai bat jorratuko dute: mugimendu feministaren ibilbidea, egungo erronkak eta feminismoa Arrasaten. Mahai bakoitzean dinamizatzaile bat egongo da eta horrek gaiaren sarrera egingo dute eta galdera batzuk planteatu. Horretaz gain, gaiarekin lotutako material osagarria ere izango dute: triptikoak, garai bateko artikuluak edo ikus-entzunezkoak. Parte-hartzaile denak mahai guztietatik pasatzea da asmoa, ekarpenak egin ditzaten. Mahaietan aterako ondorioak bakarrizketa batean plazaratuko ditu amaieran Belen Nevadok.

Amets Beltran de Guevarak, Emakume Txokoko dinamizatzailea, adierazi digu printzipioz ondorioak jaso eta hausnarketa bat egitea dela helburua. Hala ere, Arrasateko agenda feminista sortzeko urratsa ere izango dela esan digu. Gaineratu digu antolakuntzari begira, komeni dela izena ematea. Horretarako Emaume Txokora deitu behar da telefonoz edo mezu bat idatzi honako helbidera: emakumetxokoa@arrasate-mondragon.net.


Promozio txapelketaren finalerako pilotak aukeratu dituzte

Azaroaren 3an, larunbatean jokatuko dute Galarretan Endika eta Aizpuru III.ak, Ezkurra II eta Olazarren kontra

Azaroaren ean, larunbat arratsaldeko 16:00etan Hernaniko Galarretan abiatuko den jaialdian jokatuko da Oriamendiren Promozio txapelketako finala. Endika saldiastarra eta Aizpuru III, Ezkurra II eta Olazar doneztebarren kontra ariko dira. Urriaren 30ean, asteartean aukeratu zituzten pilotak.

Azaroaren ean, larunbat arratsaldeko 16:00etan Hernaniko Galarretan abiatuko den jaialdian jokatuko da Oriamendiren Promozio txapelketako finala. Endika saldiastarra eta Aizpuru III, Ezkurra II eta Olazar doneztebarren kontra ariko dira. Urriaren 30ean, asteartean aukeratu zituzten pilotak.

Ez zen ezusterik izan eta lauak kontent agertu ziren hautatutako pilotekin, baina lauak bat etorri ziren, egitan nola ibiltzen diren ikusteko larunbatera arte esperatu beharko dela adierazterakoan. Tenperaturak zerikusi handia izan dezake horretan.


Bertso eskola handitu egingo dute aurten

Berritasunak datoz aurtengo ikasturtean Aramaioko Bertso Eskolara. Batetik, irakasle aldaketa izango da eta bestetik, talde gehiago sortuko dituzte. Ikasturtea urriaren aurreneko astean hasiko da, Maritxu Kajoi egunaren ostean. Hala adierazi digu eskolako arduradun Manex Agirrek.

Manex Agirrek jakinarazi digunez, berak eskola utzi beharko du behin-behinerako, ikasketa kontuengatik. Hortaz, bera ordezkatzeko irakasle berria hartu beharko dute. Horrez gainera, adierazi digu aurtengo ikasturtean bi talde berri sortu nahi dituztela. Euren asmoa da txikiendako talde bat sortzea, 9 urtekoendako, eta beste bat 15-16 urteko gazteendako. Beti ere, Udalak hori egiteko nahikoa dirulaguntza ematen badie. Manex Agirrek esan digunez, azken urteotan bertsotan ikasteko eta jarduteko eskaera handia sortu da herriko neska-mutil gazteen artean.

Irakasle berriak

Hala, sortuko diren talde berriendako eta Manex Agirreren lekua betetzeko, irakasle berriak izango ditu bertso eskolak. Oraindik guztia ondo lotzeke dutela jakinarazi digu Manex Agirrek, baina aurreratu digunez asmoa da orain arte bi irakasle izan diren lekuan, aurtendik aurrera lau irakasle izatea: Iñaki Viñaspre, Iker Agirre, Gillen Agirre eta Lierni Altuna.

Orain, hiru talde

Gaur egun hiru talde ditu Aramaioko Bertso Eskolak: 10-11 urte bitarteko neska-mutikoen talde bat; 13-14 urte bitartekoen beste bat eta 17-18 urte bitarteko gazteen hirugarren bat. Guztira, 30 bat neska-mutilek jarduten du bertsogintzan.


Euskaraldiaren mahai ibiltariaren hurrengo hitzorduak Legazpin

Legazpiko Euskaraldia girotzeko eta, bate ere, legazpiarren izenak jasotzeko mahai ibiltari bat dabil herriko auzoetan eta herrigunean egunotan. Belarriprest edo ahobizi izena eman daiteke bertan. Hona datorren asteko hitzorduak:

Urriak 16 Bikuña auzoa (kiroldegia aurrean) 17:00-19:00

Urriak 17 Urtatza auzoa (Igogailuko pasarelan) 17:00-19:00

Urriak 18 Kale Nagusia (Txomin pasealekua) 18:00-20:00

Urriak 19 Arantzazu auzoa (Meazti aurrean) 17:00-19:00

Urriak 20 Laubide auzoa (Boulevard erdian) 11:30-13:30


Gorenak elkarteak sagardotegi giroa eta zaporea ekarri du Grosera

Aste Nagusiak iraun artean sagardotegi onenetan bezala afaltzeko aukera dago Grosen. Gorenak antolatuta, lehenengoz, sagardo azoka jarri baitute Katalunia plazan. Egunero, 19:00etatik gauerdira bitartean, askaria edo afaria egin daiteke bertan. Jakiak ohikoak dira, baina sagardotegietan ez bezala, menu irekia osa daiteke: Pintxoa, plater bakarra edo menua. Aukeran, besteak beste, txuleta, bakailao tortilla, sagar dultzea, gazta edota odolkia.

Norberak bere gosearen araberako otordua egiteaz gain, kultur egitarauaz gozatuko dute karpara joaten direnek. Gaur, esaterako, Urko Menaiaren emanaldia izango da; bihar, berriz, Igeldoko trikitilariena.

Gorenak markako hamahiru sagardotegietako arduradunek sagardoaren inguruko kultura ezagutarazi; eta txotx denboralditik harago, upeleko edo botilako sagardoaz gozatzeko aukera eman nahi dute. Botilak 5 euroko salneurria du, edalontziak euro bat, eta muztioa ere bada.

300 lagunentzako tokia duen karpa lepo egon da lehen egunetan, eta antolatzaileak pozik daude harrerarekin. Gaur ere karpan jendetza bildu da, eta sartzeko ilara dago.


Euskarazko film laburrak

Bihar hasiera emango zaio Laburbirari, euskarazko film laburren zirkuituari. Ekimena zortzigarren aldiz egin da aurten eta orotara 27 emanaldi eskainiko dira apirilaren 16ra arte: 26 emanaldi, Euskal Herriko herri eta hirietan; eta emanaldi bat, Londreseko Euskal Etxean. Txorierrira apirilaren 14an ailegatuko da Laburbira, Tximintx Derioko euskara elkartearen eskutik. Gurea Aretoan film hauek ikusteko aukera izango dugu arratsaldeko 7etatik aurrera: Kepa Errastiren Maritxu; Asier Altunaren Artalde; Angel Aldarondoren Ondar ahoak; Jon Artolaren S@rtaldea; Saioaren Aizpuruaren Esku-titi; Aitor Artola, Irune Gurtubai eta Ibai Vigil-Escaleraren Blank postcards; Zapatilla films taldearen Biak bat; Trastaka taldearen Barrura begira; eta Kontraplano taldearen Nire bista faboritoa. Azken hiru filmak Kameratoia ikus-entzunezko rallyaren haritik sortutako lanak dira. Laburbira Topagunea Euskara Elkarteen Federazioak, herriz herriko euskara elkarteekin lankidetzan, martxan jarritako ekimena da, eta helburu hauek ditu: euskarazko ikus-entzunezko urteko produkzioa ezagutaraztea eta herrietako kultur eskaintza aberastea. Gurean Korrika Kulturalaren egitarauaren barruan antolatu da.


Sanjuanak Andoainen 2015, egitaraua

Ekainaren 19tik 24ra ospakizun ugari izango dira Andoainen. Hona hemen aurtengo Sanjuanen egitarau osoa:

Ekainak 19, ostirala

Jaien hasiera, txupinazoa

17:00 Ping Pong txapelketa Agustin Leitzan.

18:00 Buruhandi eta Erraldoien kalejira, koadrilek eta haur eta gurasoek parte hartuz.

19:00 Kartel lehiaketako sari banaketa eta erakusketaren irekiera Urigain etxean.

19:45 Basterotik Goikoplazara Udal Musika Eskolako Banda.

20:00 Ainhoa Aiertzaren pregoia udaletxeko balkoitik eta txupinazoa, ondoren Bandak “Andoain” martxa joko du.

20:15 Txistularien kontzertua.

22:00 Pilota partidak Arraten:

1- Iturzaeta Memorialeko Finala.

2- Profesional mailako partidak, Munduko txapelketaren errebantxa.

23:00 Kontzertua: Anger, Niña Coyote eta Chico Tornado eta Ingo Al Deu Nafarroa Plazan.

Ekainak 20, larunbata

Herri bazkaria

09:00 Usakume tiroketa Pagamendin.

10:30 Pilota partidak Arraten: Zesta, haur finalak.

11:30 Pilota partidak Arraten: Esku pilotako haur finalak.

11:30-13:00 Dirt Jump lehiaketa Plazaolako bizikleta gunean.

12:00 Kantu kalejira eta txalaparta ibiltaria, Goikoplazatik hasita. 11:30etatik gazte eta helduentzako txalaparta tailerra.

12:15 Soinuak Musika Eskolako ikasleen eta Akorde-On taldearen Kontzertua Goikoplazan.

14:00 Bazkaria Goikoplazan: Txuleta jana.

16:00-17:00 Dirt Jump lehiaketa Plazaolan, prestaketa saioak.

16:30-19:30 2014ko Sanferminetan saria irabazi zuen txaranga.

16:30 Pilota Arraten: Zesta Punta eta Palako umeen eta nagusien finalak. Palako finala nagusien mailan.

17:00 Dirt Jump lehiaketa Plazaolako bizikleta gunean. Afizionatuak.

17:30 XVI. Bizikleta festa Goikoplazan. Eguraldi txarrarekin Ondarreta ikastetxeko patioan. Ondoren, Apar festa Goikoplazan.

18:00 Dirt Jump lehiaketa Plazaolako bizikleta gunean: Pro maila. Bukaeran, sari banaketa ekitaldia.

18:30 San Juan jaietako IX. Bikoteen Kross Mistoa.

Irteera eta helmuga Goikoplazan. 5 kilometrotako ibilbidea.

20:00 Udal Musika Eskolako Bandaren kontzertua Goikoplazan.

22:30 Zezen-suzkoa Goikoplazan.

22:30 Bakartxo eta Josebaren dantza eskolaren erakustaldia Goikoplazan: Tangoa, salsa, funky, sabel dantza, chachacha eta zumba.

23:30-00:45 Son Kandela, dantzaldia Goikoplazan.

23:00 Vendetta taldearen kontzertua eta,ondoren, Gozategi Nafarroa Plazan.

Ekainak 21, igandea

Herri kirol erakustaldia

11:00-13:00 Xake saioak Goikoplazan.

12:00 Udal Musika Eskolako ikasleen Mugaz taldea eta Azelain elkartearen musika eta dantza emanaldia Goikoplazan.

16:00 Gipuzkoako txirrindularitza itzuliaren irteera Goikoplazatik.

17:30 Herri kirolak Goikoplazan. Aizkoran Joxe Mari Olasagasti eta Xabier Zaldua, Donato Larretxea eta Fausto Mugerzaren aurka. Harria jasotzen Estitxu Almandoz eta Jose Ramon Izeta. Trontza, txingak eta lokotx biltzea : Nerea Sorondo eta Itxaso Onsalo.

19:15 “Txatarra” kaleko zirku eta antzerki ikuskizuna Nafarroa Plazan.

20:00 Sound System Gaua Nafarroa plazan: Dreadrive, Righteous Way.

20:30 Triana dantza taldearen emanaldia Goikoplazan.

22:30 Zezen-suzkoa Goikoplazan.

Ekainak 22, astelehena

Funk eta Hip hop saioa

11:30 Kulki jolasak Goikoplazan.

14:00 Aiton-amonen bazkaria Basteron.

17:00 Funk, Hip Hop eta La Salle Berrozpe ikastetxeko dantza jazz emanaldia Goikoplazan.

18:00 Egurrezko joko erraldoiak Goikoplazan.

18:15 Pirritx, Porrotx eta Marimotots pailazoak Goikoplazan.

19:00 Kontzejupeko pilota txapelketa.

19:30 Batukada feminista Goikoplazan hasi eta Nafarroa plaza bitartean ibiliko da, kalez kale.

22:30 Zezen-suzkoa Goikoplazan.

Ekainak 23, asteartea

Haur danborrada, soka dantza

11:30 Haur parkea Goikoplazan: jokoak, puzgarriak, ludoteka, oztopozko ohea, pilotadun etxea.

17:00 Haur parkea Goikoplazan. Eguraldi txarrarekin Ondarreta ikastetxeko patioan.

18:00 Haur danborrada La Salle-Berrozpe, Aita Larramendi eta Ondarreta ikastetxeetako ikasleek hartuko dute parte, alkate txikia eta herriko ordezkariak buru izango direlarik.

19:00 Gora Kaletxiki txaranga.

19:30 Alberto Agirre eta Udal Musika Eskolako abesbatzen emanaldia San Martin Parrokian.

20:00 On Pedro Aizpuruaren Salbe Gorena San Martin elizan Alberto Agirre abesbatza eta Udal Musika Eskolako abesbatza.

20:15 Alkatea eta udalbatzaren Soka-dantza Goikoplazan.

21:30 Dultzaineroen kalejira Goikoplaza inguruan.

22:00 Txistulari Bandaren kalejira San Juan zortzikoa joz. Ibilbidea: Etxeberrieta, Zumea, Kale Nagusia, Goikoplaza.

22:30 Suziri, txalaparta eta kanpai-errepika: San Juan sua.

22:45 Agustin Leitzaren danborrada.

23:00 Nemux diskoteka Nafarroa Plazan.

23:30 Demodé Quartet taldearen kontzertua Goikoplazan.

Ekainak 24, asteazkena

San Juan eguna

10:30 Artisautza feria Goikoplazan.

11:00 Meza nagusia San Martin parrokian.

12:00 Axeri dantza, dantza herrikoia Goikoplazan.

12:15 Gora Kaletxiki Txaranga Goikoplazan, eta kalez kale.

17:00 Artisautza feria Goikoplazan.

18:00 Bote luzea pilota joko zuzena Goikoplazan. Andoaindarrak 400 programaren barne aspaldi jokatzen zen pilota moduaren erakustaldia.

19:00 Dantzaldia: Laket Nafarroa Plazan.

19:30 Bertso saioa Goikoplazan: Aitor Mendiluze, Sustrai Colina, Maialen Lujanbio, Unai Iturriaga, Alaia Martin, Agin Laburu. Gaijartzailea: Jon Beloki. Eguraldi txarrarekin Basteron.

22:30 Visitants Teatre taldearen “Ruralfoc” pirotekniazko kalejira. Correfoc baten antzera, Juanita Alkain plazatik abiatu eta Kale Nagusian gora, Goikoplazaraino.


Patxi Ruiz euskal presoari elkartasuna adierazteko elkarretaratzea egingo dute San Juan plazan

Patxi Ruiz euskal presoari elkartasuna eta babesa adieraziko diete larunbatean (hilak16) irundarrek. Izan ere, Amnistiaren Aldeko eta Errepresioaren Aurkako Mugimenduak elkarretaratzera deitu ditu herritarrak, San Juan plazan, 20:30ean.

BERRIAren arabera, euskal preso nafarrak astelehenean greba eta egarri greba abiatu zuen, Murtzia II. espetxeko zuzendaritzak egindako mehatxuak salatzeko asmoz. Gaurkoa laugarren gose eta egarri eguna izan du.


20. Korrika ezagutzera eman eta prestatzen hasiko dira, gaur

Apirilaren 4an pasako da aurtengo Korrika Hernanitik, eta dagoeneko hasi dira antolakuntza lanetan. Horretarako, Korrika batzordea sortuko du AEK euskaltegiak, eta aurreneko pausuak emateko, dagoeneko egin dute bilerarako deia; gaur, izango da bilera irekia. Arratsaldeko 18:00etan jarri dute zita, euskaltegiaren lokalean.

Azaldu dutenez, bertan emango dituzte ezagutzera, besteak beste, 20. Korrikaren nondik norakoak, eta, era berean, herrian egingo diren ekitaldiak zein izango diren ere esango dute. Horrez gain, nahi izanez gero, bertaratzen direnek aukera izango dute proposamenak luzatzeko.

Motorrak berotzen

Hernanialdeko AEK motorrak berotzen hasia da. Oraingoan Batzuk da leloa eta omendu nahi dira orain dela 37 urte Korrikaren lekukoa eskuz esku abiarazi zuten haiek.


Erria txikota! oihuak hartu du Orio

2014ko Kilometrotako aurkezpen ekitaldia.

Atzo iluntzean aurkeztu zuten Orioko Herri Ikastolako kideek 2014ko Kilometroak Jaia jendaurrean eta jendez gainezka izan zen Orioko Karela Kiroldegia. Aspalditik herrian beste galderarik ez zen oriotarren artean: “Zein izango ote da Kilometrotako leloa?”. Arrantzarekin lotura zuela zabaldu zen herritarren artean eta batek baino gehiagok beren proposamenak ere egin zituzten. Hilabetetan sekretupean izan ondoren atzo jakinarazi zuten leloa. Erria txikota!oihuak hartuko du Orio datorren urte betean, herritarrak eta gipuzkoarrak 2014ko urriaren 5an ospatuko den festa handirako girotzeko. Kolorez eta ilusioz beteriko aurkezpen ekitaldia izan zen atzokoa eta erronka oriotar guztien artean elkarlanean gainditzeko grina argi ikusi zen ekitaldira bertaratu zirenen artean.


Martutene kartzela barrutik

Arantza Bajinetak, Martuteneko kartzelan 25 urtean gizarte laguntzaile moduan jardun du lanean. Martutene, eta oro har, kartzelak presoz beteegi daudela azpimarratu du; eta era berean gaineratu, kode penala aldatu beharra dagoela, besteak beste, zigor luzeegi eta gogorregiak ipintzen dituztelako Espainian. Bajinetak astean Arrasaten hitzaldia egin duela aprobetxatuz, jarraian duzue Arrasate Irratian egindako elkarrizketa osoa entzungai.


Bigarren gazte ekintza edukiko dute Lekeitioko gazteek zapatuan

Graffitia egiteko twitter lehiaketa bidez aukeratu duten marrazkia.

Bigarren gazte ekintza edukiko dute Lekeitioko gazteek, zapatuan, Gazte Gunean. 11:00etan twitter lehiaketaren bidez bozkatu duten graffitia margotuko dute, 20:00etan afaria izango dute, eta bertan lo egitera geratuko dira nahi duten guztiak.

Betiko modura, bigarren gazte ekintzan parte hartzeko baimen fitxak bete beharko dira. Fitxak kultur etxeko Gazte Bulegoan eskuratu daitezke eguenean eta barikuan 17:00etatik 20:00etara.


WERT JAUNAK BATXILERGO ARTISTIKOA EZABATU NAHI DU

Hezkuntza lege berriaren aurreproiektua argitaratu da: LOMCE 25/09/2012. Bertan, beste gauza askoren artean, azkeneko hezkuntza legeak, LOE-k, onartutako Arte Eszeniko, Musika eta Dantza modalitateko batxilergo artistikoa ezabatu nahi dute. Erabaki hau gure gainean dugun gobernuaren kontzeptuarekin bat dator, zeinak uste duen kultura "entretenimendu" hutsa dela (hitza honen tonu despektibo eta gutxietsi osoan), kultura seriotasun gutxiko zerbait dela eta denbora galtze bat besterik ez dela. Gobernu honek ez du ikusten kultura giza garapenean ezinbestekoa dela eta Kultura eta Artea zaindu eta indartu behar ditugula.LOMCE borradorearen 34.artikuluak azaltzen duenez, batxilergoko modalitateak 3 izango dira:-Artea.-Zientziak: Zientziak eta Ingeniaritza. Osasun zientziak.-Humanitateak eta Gizarte Zientziak.Arte modalitatean derrigorrezko ikasgai espezifikoak:-1.ikasturtean: Marrazketa teknikoa I; Marrazketa Artistikoa I; Bolumena. -2.ikasturtean: Marrazketa teknikoa II; Marrazketa Artistikoa II; Arte Historia.Hautazko ikasgaiak berriz:-1.ikasturtean: Ikus-entzunezko Kultura.-2.ikasturtean: Adierazpen grafiko eta plastiko teknikak.Non daude arte eszenikoak, antzerkia, dantza eta musika? Argi dago, antzinako "Arte Ederrak" antzeko kontzeptura bueltatuko garela, soilik plastika kontuan izanik. Arte Historia plastika arloaz gain, musika, antzerkia, dantza eta abar luze batek osatzen dute. Aurrera joan ordez, atzera goaz.XIX. mendea arte ez zen hezkuntza publikoa aintzat hartu. Ordura arte beste herrialdeekin konparatuz atzeratuak oso geunden. Hezkuntza sistema modernizatzeko lehenengo pausua 1857.eko Moyano Legea izan zen, Elizaren influentzia murriztuz, lehenengo eta bigarren hezkuntzak legislatuz eta bigarren hezkuntzan metodologia zientifikoagoa ezarriz. XX.mende erdialdera, diktadurarekin batera, izaera erlijioso eta kutsu politiko-patriotikoa zuen hezkuntza inposatu zen. 1970. urtean Hezkuntza lege orokorra sortu zen, hezkuntza estatu boteretik bananduz izaera askeago baten alde, hezkuntza 6 urtetatik 14 urtetara derrigortuz eta lan merkatu eskaintza errealei zuzendutako hezkuntza profesional sortze saiakera bat eginez. 1980.urtean LOECE sortu zuten, 1985.ean LODE, 1990.ean LOGSE eta 1995.ean LOPEG, 2002.ean LOCE, 2006.ean LOE. Eta orain LOMCE sortu nahi dute. Sigla edo hitz hauek alfabetoko letra hutsak izateaz gain, gure hezkuntzaren oinarri sendoak dira. Hitza hauen atzean gure etorkizuna dago. Suposatzen da, hezkuntza lege hauek guztiek 1978.eko Konstituzioaren 27.artikulua dutela abiapuntu. Bertan azaltzen da:-"Guztiok hezkuntza jasotzeko eskubidea dugu, irakaskuntza librea onartuz". Arte eszeniko ikasketak burutu nahi dutenek ez al dute eskubiderik? -"Hezkuntzak giza nortasunaren garapen osoa izango du helburu". Arte Eszenikoek ez al dute giza nortasunaren garapenean ezinbesteko papera betetzen? -"Botere publikoek guztiok hezkuntza jasotzeko dugun eskubidea bermatuko dute". Non dago guztiok biltzen duen konpromiso hori?Bukatzeko Bartzelonan Batxilergo Artistikoko ikasleek El Arte sigue vivo plataforma sortu dute, Hezkuntza Ministerioan erreforma honen kontrako sinadura bilketa aurkezteko asmoz. Sinatzeko.Gustave Flaubertek zioen bezala, maita ezazu ARTEA, gezurra guztien artean egiazkoena da.Erkuden de Andrés Imaz.www.hegandream.com


Guraso Eskola laster abian

Martxoan hasita Guraso Eskola abian izango da Kultur Etxean. Iaz izandako harrera ikusita, esperientzia errepikatzea erabaki du Udalak.

Gurasoendako topagunea izango da Guraso Eskola; seme-alaben heziketaz arduratuta dauden gurasoetzako eskola baita. Helburu nagusia da, seme-alaben inguruko gaiez eztabaidatu eta hausnartzea, sarritan horretarako une eta leku aproposik ez baita aurkitzen. Hutsune hori bete nahirik martxan jarriko du Guraso Eskola Udalak. Eta hitzaldien ardura Urtxintxa eskolak izango du.

Hamaika gai

Martxoa eta maiatza bitartean, 6 saio egingo dira: martxoaren 16 eta 17an, apirilaren 13 eta 14an eta maiatzak 11 eta 12an. Ordu ta erdiko saioak izango dira, eta landuko diren gaiak, nagusiki 3 izan arren, egunerokotasuneko hamaika bizipeni egingo zaio erreferentzia. Gai nagusiak hauexek dira: Dolu egoerak familian , Haurtzaroa eta hizkuntza eta Anai-arreben arteko harremanak.

Guraso Eskolan parte hartzeko izenematea otsailaren 28a baino lehen egin behar da kultura etxean.


Irakurri Pil-pilean Aldizkaria internetez!

Hemendik aurrera aukera izango da Pil-pilean aldizkaria edizio digitalean irakurtzeko. Irudian dagoena azken alea da.

Laister ale zaharrak ere ikusgai jarriko ditugu.


Galdeketak badauka protokoloa

Etxarri Aranazko apirilaren 13ko herri kontsultaren antolatzaileek finkatu dute araudia, hilabeteak horretan eman osteanAntolaketa ondo ateraz gero protokoloa beste kasuetarako eredu izango dela diote

Antolatzaileek herenegun gauean utzi zuten zehaztuta Etxarri Aranazko apirilaren 13ko herri galdeketaren protokoloa. «Antolaketa aldetik ondo ateratzen bada, protokolo hau ondorengo balizko galdeketetarako erabiliko da». Hilabeteak pasatu dituzte prestatzen. Laburpen bat da hau.

1. Galdera, erantzunak

Nahi duzu Euskal Herri independente bateko herritarra izan? izango da galdera. Egunean bertan bozkatu ahal izango da, herriko plazako areto batean, edo aurrez igorritako boto bidez. Erantzun posibleak: bai, ez edo zuria.

2. Boto-emaileak

Etxarri Aranazko biztanleak diren eta apirilaren 13an 16 urte edo gehiago dituzten guztiak.

3. Hautesleen nortasuna egiaztatzeko

—Ofizialki Espainiako herritartasuna duten hautesleen kasuan, Espainiako nortasun agiria, pasaportea, gidabaimena edo EHNA erakutsi behar da. Agiriok iraungita aurkeztuz gero, iazko urtarrilaren 1etik aurrerako errolda ziurtagiria beharko da; baita dokumentuetan hauteslearen etxebizitza Etxarri Aranatzen ez badago ere.

—Beste herritarrentzako aukerak: bizilekuaren txartela (EB Europako Batasunekoak ez diren estatuetako herritarrek); komunitateko erregistroko inskripzio egiaztagiria (EBko estatuetako herritarrek), pasaportea edo nortasuna egiaztatzeko txartela erakutsiz; estatuak emandako nortasun txartela edo pasaportea; errolda ziurtagiria.

4. Hautesleen bizilekua egiaztatzeko

Agiri identifikatzaileak herriko helbidea badakar, bizilekua frogatuta geldituko da. Ez badakar helbiderik, edo beste herri batekoa bada, hautesleak bere bizilekua egiaztatu beharko du, errolda agiria erakutsiz —2013-01-01eko data baino lehenagokoa ezingo da izan—.

5. Bozkalekua

—Bi gela izango dira, arduradun banarekin, ordena, bozketa eta zenbaketa zaintzeko.

—Ez da onartuko Euskal Herriaren independentziaren aldeko zein kontrako lelo, kartel, irudi eta ikurrik, ezta ikurrinik eta Espainiako banderarik ere.

—Gelak jabetza pribatukoak izan beharko dira.

—Hauteskunde mahai bakoitza hiru kidez osatuko da: mahaiburua eta bi bokal. Guztiak, boluntarioak. Prestakuntza jasoko dute aurrez.

6. Bozketako ordutegia

09:00-20:00 artean izango da.

7. Errolda publikorik ez

Ezin da estatuko nahiz herriko erroldarik erabili. Ondorioz, sistema informatiko bat erabiliko da inork behin baino gehiagotan ez duela bozkatu bermatzeko.

8. Ikuskatzaileak eta behatzaileak

Etxarri Aranazko udal taldeek ikuskatzaileak izendatu ahalko dituzte. Behatzaileak ere egongo dira apirilaren 13an, haiek ere gardentasuna egiazta dezaten.

9. Boto kontaketa

Botoen zenbaketa egindakoan, emaitzaren akta idatziko da. Mahaiko kideen eta behatzaileen oharrak jaso ahalko dira.

10. Gatazken konponbidea

Galdeketan sor daitekeen edozein gatazkari A13 antolatzaile taldeak emango dio konponbidea. 30 eguneko epea izango du.

11. Erantzukizun kriminala

Herri galdeketako prozesuan parte hartu eta akta eta izenpetutako liburuetan «gezurra» esaten duten pertsonek agirien faltsutzearekin loturiko delitua eginez gero, Espainiako Zigor Kodean ezarritako zigorrik handiena eskatuko da haientzat.


30 kontu (VII) - 'Bidaiak eta euskara' - Larraitz Arkarazo Bizkarra

Bidaiak. Modako daude bidaiak, bai. Batez ere, urrutirako bidaiak. Leku exotiko eta desberdinetara abiatzen gara, beharrezkoa izango dugun dena motxilan daramagun esperantzaz.

Baina pisu larregi eraman nahi ez dugulako, sarritan etxean uzten ditugu ezinbesteko ez diren zenbait kontu. Horien artean al dago euskara? Ezetz esango nuke nik.

Haien egunerokotasunean euskara erabiltzen ez dutenak ere, euskaraz mintzatzen baitira hemendik kanpo direnean! Inguruak ulertuko ez dielakoan eroso.

Asko izan dira aurkitu ditudan horrelako kasuak, eta oraindik harridura sortzen didate.

Gai izanik euskaraz jarduteko, nola ez erabili geure herrian, geure inguruaz era sakon eta aberats bateagoan harremantzeko? Norbere bizitokian gehiago murgiltzeko tresna lez ikusi beharko genuke, eta ez soilik atzerrian gaudenean bertakoak ulertu ez gaitzaten. Kode hizkuntza huts bat bailitzan...

*30 kontu iritzien atala Berbaroren 30.urteurrenean sortu dugu: hilero, hilaren 30erako, durangar bati euskara eta gizarteko esparru baten inguruko hausnarketa eskatuko diogu.


Kargua utziko du Baionako suprefetak

Baionako suprefeta kargua utziko du Patrick Dalennes-ek (1957, Câlons en Champagne, Frantzia). Atzo goizeko Frantziako Ministroen Kontseiluak Bretainia eskualdeko defentsa eta segurtasun prefeta-orde izendatu zuen; Ille-et-Vilaine departamenduko prefeta ere izanen da, halaber.

2012ko azaroan izendatu zuten Dalennes Baionako suprefeta. Ipar Euskal Herriko aldarriei izkin egin badie ere orohar, euskararen kontra hartutako jarrera uzkurragatik egin da ezagun. 2013ko urtarrilean Hendaiako Herriko Etxeari ikastola berria egiteko diru publikoa baliatzea legez-kanpokoa zela jakinarazi zion, Falloux legean oinarrituz. «Ikastolen heriotza» nahi izatea leporatu zion Seaskak, eta mobilizazio andana egin zuten. Paueko prefetaren zirkularrak kuadro legal bat definitu zuen urte terdi beranduago. 2014ko ekainean, euskara hizkuntza ofizial izendatu zuen Uztaritzeko herriko kontseiluak. Dallennes suprefetak auzitara eraman zuen erabakia «guztiz legez kanpokoa eta konstituzioaren kontrakoa» zelakoan.

Euskal Hedabideek elkarrizketa egin zioten Ahoan Bilorik Gabe saioan 2013ko uztailean. Gatazkaren konponbideaz honakoa erran zuen: «Frantziako Gobernuak ez du uste bake prozesuan engaiatu behar denik, pentsatzen duelako Frantzia ez dela sekula izan gerran».

Paxkal Indo Seaskako presidenteak Dallennes-en «zorroztasuna» eta «pasibotasuna» arbuiatu ditu: «Durand prefeta iritsi denetik, beregain hartu ditu dozier nagusiak. Espero dut suprefeta berria aski ausarta izanen dela Baionatik kudeatzeko hemengo aferak, prefetari lan gehiegi eman gabe»